**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 29 Οκτωβρίου 2024, ημέρα Τρίτη και ώρα 13.00΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Γραμματέας αυτής, κυρίας Μαρίας-Ελένης (Μαριλένας) Σούκουλη - Βιλιάλη, με θέμα ημερήσιας διάταξης την ενημέρωση των μελών της Επιτροπής από τον Υπουργό Υποδομών και Μεταφορών, κ. Χρήστο Σταϊκούρα, σύμφωνα με το άρθρο 32§9 του Κανονισμού της Βουλής, σχετικά με τη, προ της υπογραφής, Σύμβαση «Έργα Μεταφοράς και Διανομής νερού άρδευσης από δίκτυα Αναβάλου στο Δήμο Ερμιονίδας Νομού Αργολίδας».

Στη συνεδρίαση παρέστησαν ο Υπουργός Υποδομών και Μεταφορών,  
κ. Χρήστος Σταϊκούρας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γιώργος Ιωάννης, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Νικητιάδης Γεώργιος, Νικολαΐδης Αναστάσιος, Πάνας Απόστολος, Παρασύρης Φραγκίσκος (Φρέντυ), Πουλάς Ανδρέας, Καραθανασόπουλος Νικόλαος, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Αθανασίου Μαρία, Χήτας Κωνσταντίνος, Πέρκα Θεοπίστη (Πέτη), Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης, Παπαϊωάννου Αρετή και Χουρδάκης Μιχαήλ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Καλησπέρα, κυρίες και κύριοι συνάδελφοι, και χρόνια πολλά.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την ενημέρωση των μελών της από τον Υπουργό Υποδομών και Μεταφορών, κ. Χρήστο Σταϊκούρα, κατόπιν αιτήματός του προς τον Πρόεδρο της Βουλής των Ελλήνων, κ. Τασούλα, σύμφωνα με το άρθρο 32 παρ. 9 του Κανονισμού της Βουλής, σχετικά με τη, προ της υπογραφής, Σύμβαση «Έργα Μεταφοράς και Διανομής νερού άρδευσης από δίκτυα Αναβάλου στο Δήμο Ερμιονίδας Νομού Αργολίδας».

Στη συνεδρίαση παρίσταται ο Υπουργός Υποδομών και Μεταφορών, κ. Σταϊκούρας, οποίος θα κάνει και την ενημέρωση και στη συνέχεια θα πάρουν τον λόγο οι συνάδελφοι Βουλευτές που επιθυμούν να τοποθετηθούν και να θέσουν ερωτήματα.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, σήμερα ενημερώνουμε τη Βουλή των Ελλήνων για το έργο της μεταφοράς και διανομής νερού άρδευσης από τα δίκτυα Αναβάλου στο Δήμο Ερμιονίδας της Περιφερειακής Ενότητας Αργολίδας. Έργο του οποίου οι οριστικές μελέτες εγκρίθηκαν για πρώτη φορά το 2014 και σήμερα, μπαίνουμε στην τελική ευθεία για την υλοποίησή τους. Και δεν αναφέρομαι τυχαία στο πότε οριστικοποιήθηκαν οι μελέτες, για να αποδείξω και να αναδείξω τη δυσκολία της υλοποίησης πολλών δημοσίων έργων που μπορεί αρκετές διαδοχικές Κυβερνήσεις να επιδίωξαν την τελευταία δεκαετία.

Ο διαγωνισμός διεξήχθη στις 31 Ιουλίου του 2023 από την αρμόδια Διεύθυνση Τεχνικών Έργων και Αγροτικών Υποδομών, που υπάγεται πλέον από το καλοκαίρι του 2023 στο Υπουργείο Υποδομών και Μεταφορών, το οποίο και θα δρομολογήσει την υλοποίηση του έργου. Η διαδικασία κατακύρωσης του διαγωνισμού στον προσωρινό ανάδοχο ολοκληρώθηκε σε δύο φάσεις και σε αντίστοιχα πρακτικά στις 23 Νοεμβρίου του 2023 και στις 23 Φεβρουαρίου του 2024, μετά από τον έλεγχο των απαραίτητων δικαιολογητικών. Με την υπ’ αριθμόν 289/2024 Πράξη του Ε΄ Κλιμακίου του Ελεγκτικού Συνεδρίου κρίθηκε ότι δεν κωλύεται η υπογραφή του σχεδίου Σύμβασης εκτέλεσης του έργου.

Το υπό ανάθεση έργο έχει εγγειοβελτιωτικό χαρακτήρα και το φυσικό αντικείμενό του περιλαμβάνει τον σχεδιασμό των έργων μεταφοράς και διανομής νερού από τη διώρυγα του αρδευτικού δικτύου Αναβάλου στην περιοχή της Ερμιονίδας, για την κάλυψη τοπικών αρδευτικών αναγκών σε συνολική έκταση περίπου 22.000 στρεμμάτων. Βασικοί στόχοι του έργου είναι ο σχεδιασμός παρεμβάσεων διαχείρισης υδάτινων πόρων, η παροχή νερού για αγροτική χρήση και ο εκσυγχρονισμός των υφιστάμενων αρδευτικών μεθόδων και μέσων.

Ο σχεδιασμός συνοπτικά περιλαμβάνει έργο υδροληψίας από τις πηγές, αγωγούς μεταφοράς νερού άρδευσης συνολικού μήκους περίπου 45,9 χιλιομέτρων, 4 δεξαμενές συνολικής χωρητικότητας 10.500 κυβικών μέτρων και 2 αντλιοστάσια. Με την κατασκευή του έργου επιτυγχάνεται η εξασφάλιση αρδευτικού νερού, καλής ποιότητας, στο σύνολο των καλλιεργειών της περιοχής, βελτιώνοντας παράλληλα τα ποιοτικά και ποσοτικά χαρακτηριστικά των υπογείων υδάτων.

Επίσης, η κατασκευή του θα οδηγήσει σε σωστή διαχείριση, μεταφορά και κατανομή του διαθέσιμου νερού με ορθολογικό και ελεγχόμενο τρόπο και σύμφωνα με τις ανάγκες της αρδευόμενης περιοχής και του είδους καλλιέργειας. Με αλλαγή του σημερινού καθεστώτος, κατά το οποίο η άρδευση γίνεται πλημμελώς με επιφανειακές μεθόδους. Συνεπώς, το έργο θα εξασφαλίσει σημαντικό όφελος στην παραγωγική δραστηριότητα των περιοχών, με ταυτόχρονη αύξηση εισοδήματος και τόνωση της οικονομίας σε τοπικό επίπεδο.

Η υπογραφή της Σύμβασης θα γίνει μεθαύριο, Πέμπτη 31 Οκτωβρίου, στο Υπουργείο Υποδομών και Μεταφορών και καλώ όλους τους συναδέλφους από όλα τα κόμματα της Περιφερειακής Ενότητας. Η συμβατική διάρκεια υλοποίησής του είναι 24 μήνες από την υπογραφή της Σύμβασης, μεθαύριο δηλαδή, και ο Προϋπολογισμός δημοπράτησης ανέρχεται στα 53 εκατομμύρια ευρώ, με τη χρηματοδότηση να προέρχεται από το Πρόγραμμα «Αγροτική Ανάπτυξη της Ελλάδος 2014-2020» με συγχρηματοδότηση από το «Ευρωπαϊκό Γεωργικό Ταμείο Αγροτικής Ανάπτυξης» και εθνικούς πόρους.

Πρόκειται συνεπώς για ένα εμβληματικό έργο, διαχρονικό αίτημα των τοπικών κοινωνιών, που σήμερα αποκτά ακόμα μεγαλύτερη σημασία λόγω της αυξανόμενης λειψυδρίας. Έργο που θα συμβάλει στην αναβάθμιση του πρωτογενούς και δευτερογενούς τομέα της ευρύτερης περιοχής της Αργολίδας. Και θα έχουμε την ευκαιρία τις επόμενες ημέρες να «ξεδιπλώσουμε» και εδώ αλλά και στην περιοχή συνολικές παρεμβάσεις που γίνονται στην Αργολίδα, αλλά και στο συγκεκριμένο Δήμο, που αθροίζουν στα 155 εκατομμύρια ευρώ.

Γιατί δεν είναι ένα έργο. Σήμερα παρουσιάζουμε ένα έργο το οποίο είναι περίπου το 1/3 με 1/4 των συνολικών πόρων που θα επενδυθούν στην περιοχή. Και δεν λέω τυχαία τη λέξη επενδυθούν. Θα επενδυθούν στην περιοχή μέσα από διαφορετικά έργα μεταφοράς και διανομής νερού άρδευσης, μέσα από δίκτυα σε συγκεκριμένες γεωγραφικές περιοχές, Κουτσοπόδι, Μυκήνες, Μοναστηράκι και άλλα. Αγαπητοί συνάδελφοι εδώ, γνωρίζετε εξίσου καλά με μένα, αλλά πολύ καλύτερα από εμένα γιατί το ζείτε στην καθημερινότητάς σας τα προβλήματα της περιοχής, έχουμε ζητήματα που αφορούν επίσης προώθηση μελετών και δικτύων στην Ερμιονίδα. Άρα, έχουμε αρκετά έργα που υλοποιούνται στην περιοχή. Σήμερα, συνεπώς, θα ήθελα να σας ενημερώσω γι’ αυτό, για την υπογραφή της Σύμβασης που θα γίνει μεθαύριο.

Σας ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Κι εμείς σας ευχαριστούμε. Έχουν ζητήσει τον λόγο συνάδελφοι από κάθε Κοινοβουλευτική Ομάδα.

Θα ξεκινήσουμε από την Κοινοβουλευτική Ομάδα της Πλειοψηφίας, της Νέας Δημοκρατίας, με τον κ. Ιωάννη Ανδριανό. Παρακαλώ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κυρία Πρόεδρε.

Κύριε Υπουργέ, κύριοι συνάδελφοι, η σημερινή συνεδρίαση της Διαρκούς Επιτροπής Παραγωγής και Εμπορίου είναι μια από τις σημαντικές συνεδριάσεις για την Αργολίδα και ιδιαίτερα την Ερμιονίδα. Αφορά ένα έργο ζωής, ένα έργο πνοής, που μετά από πολλές προσπάθειες έχουμε φτάσει πλέον στο τελικό στάδιο της διαδικασίας ώστε να ξεκινήσει η υλοποίηση του έργου. Και όπως ακούσαμε τον κ. Υπουργό -και χαίρομαι γι’ αυτό και βεβαίως θα τον ευχαριστήσω γιατί πραγματικά έχει δείξει ιδιαίτερο ενδιαφέρον, όπως και ο Πρωθυπουργός- αυτό το έργο είναι σημαντικότατο για την ανάπτυξη της Αργολίδας και συγκεκριμένα για την Ερμιονίδα.

Ένα έργο που πέρασε από πολλά στάδια και από πολλά διαδικαστικά προβλήματα και είμαστε πλέον σήμερα στο ευχάριστο σημείο να βρισκόμαστε στη συνεδρίαση που ολοκληρώνει τα στάδια της προετοιμασίας για να ξεκινήσει η υλοποίηση, με χρονοδιάγραμμα, όπως είπε ο Υπουργός, τους 24 μήνες. Θα υπογραφεί την Πέμπτη στο Υπουργείο η Σύμβαση και μετά θα ακολουθήσουν τα επόμενα βήματα, τα οποία ως χρονοδιάγραμμα έχουν τους 24 μήνες.

Θέλω, λοιπόν, να ευχαριστήσω για το προσωπικό ενδιαφέρον τον Υπουργό, κ. Χρήστο Σταϊκούρα, για τη θετική ανταπόκριση που έδειξε κατά τις συναντήσεις που είχαν ως θέμα την ανάγκη να επιλυθούν τα ζητήματα που έχουν προκύψει στην υλοποίηση των έργων του Αναβάλου. Επίσης, θέλω να ευχαριστήσω και τα υπηρεσιακά στελέχη του Υπουργείου, τους συνεργάτες του Υπουργού στη Γενική Διεύθυνση Υδραυλικών Λιμενικών και Κτιριακών Υποδομών, γιατί μετά τη συνάντηση και την σύσκεψη που είχαμε στο Υπουργείο με την παρουσία του Υπουργού, με εντολή του και μετά από σχετική πρότασή μου επισκέφθηκαν την Αργολίδα και είδαν τα προβλήματα επί τόπου. Περπατήσαμε όλες τις διαδρομές των αγωγών, είδαμε τα αντλιοστάσια τα οποία είναι «τυφλά» και δεν λειτουργούν με αποτέλεσμα να μην μπορούν να ποτίσουν οι αγρότες. Είδαμε τις εκκρεμότητες που υπάρχουν στην παράκαμψη του Αγίου Ανδριανού και της Τίρυνθας, ώστε να προχωρήσει και το έργο προς την Επίδαυρο. Είδαμε σε όλο το αργολικό πεδίο τα προβλήματα επί τόπου. Διαπιστώσαμε την ανάγκη να προχωρήσει το έργο της επαναδημοπράτησης του αγωγού Κουτσοπόδι-Φίχτια-Μυκήνες-Μοναστηράκι. Από την ενημέρωση που έχω και αυτό προχωρά, γιατί μέσα σε αυτό υπάρχουν και υποέργα που με την υλοποίησή τους θα λυθεί η εκκρεμότητα που υπάρχει στην παλιά εργολαβία, όπου ένα τμήμα του αγωγού που έχει ήδη υλοποιηθεί, έχει κατασκευαστεί, δεν μπορεί να λειτουργήσει, δεν μπορούν να ποτίσουν οι αγρότες, γιατί υπάρχουν εκκρεμότητες.

Μέσα, λοιπόν, από αυτή τη διαδικασία θα λυθεί το πρόβλημα, ώστε το αργολικό πεδίο μέχρι τη Μιδέα, Κουτσοπόδι, Φίχτια, Μυκήνες και όπου αλλού περνούν οι αγωγοί θα μπορέσουν να υλοποιηθούν. Επομένως, ολοκληρώνοντας και αυτή την παλιά εργολαβία θα είμαστε σε θέση να καλύψουμε ένα μεγάλο μέρος των αναγκών των αγροτών της Αργολίδας που πραγματικά η κλιματική αλλαγή, η κλιματική κρίση τους έχει δημιουργήσει τεράστια προβλήματα. Φέτος πολλές καλλιέργειες πορτοκαλιών έμειναν απότιστες, γιατί η μία μετά την άλλη οι γεωτρήσεις, στερεύουν. Επομένως, με το έργο του Αναβάλου βλέπουμε και την ποιοτική αναβάθμιση του νερού, γιατί υπάρχει πρόβλημα με την υφαλμύρωση του νερού που πρέπει να το δούμε και να το λύσουμε. Σε αυτό το κομμάτι είμαστε, και θέλω να το επισημάνω, σε συνεργασία και με τον Περιφερειάρχη, κ. Δημήτριο Πτωχό κάνοντας παράλληλα μια μεγάλη προσπάθεια και στο αντλιοστάσιο. Ο Γενικός Διευθυντής του Υπουργείου, κ. Αντώνης Κοτσώνης, ήρθε στην Αργολίδα και επισκέφθηκε το κεντρικό αντλιοστάσιο, ένα έργο που πρέπει να δούμε ολιστικά, γιατί πραγματικά είναι ένα έργο ζωής για τον νομό μας.

Αυτό το έργο ξεκινήσαμε το 2008 με την τότε Κυβέρνηση της Νέας Δημοκρατίας, σε μελέτες που είχε η Νομαρχία, με Νομάρχη τον κ. Βασίλη Σωτηρόπουλο που εντάχθηκε στο πρόγραμμα «Αλέξανδρος Μπαλτατζής». Έγιναν κάποια «βήματα» και το 2014, όπως είπε ο Υπουργός, έγιναν οι εντάξεις. Αυτό που έχει σημασία είναι ότι σήμερα φτάσαμε στο σημείο να βλέπουμε αυτό το έργο να υλοποιείται. Έχουμε ακόμα αρκετά «βήματα» να κάνουμε. Όμως, είμαι βέβαιος, επειδή υπάρχει βούληση και από τον Υπουργό και από τον ίδιο τον Πρωθυπουργό, τον κ. Μητσοτάκη, να ολοκληρωθεί αυτό το έργο, γιατί έχει αντιληφθεί την αναγκαιότητα υλοποίησης και ολοκλήρωσης.

Να δούμε λοιπόν το πρόβλημα που υπάρχει, είτε στο κεντρικό αντλιοστάσιο, είτε στην ενέργεια. Γιατί το πρόβλημα που αντιμετωπίζουν πολλοί αγρότες είναι πως όσοι παίρνουν νερό, όσοι έχουν τη δυνατότητα από τους αγωγούς να παίρνουν νερό, είναι ακριβή η τιμή. Το κόστος είναι μεγάλο και αυτό έχει επίπτωση στο γενικότερο κόστος παραγωγής. Αυτό πρέπει να το δούμε. Υπάρχουν δυνατότητες αξιοποίησης φωτοβολταϊκών ή ΑΠΕ ανεμογεννήτριες, ώστε να μπορέσουμε να καλύψουμε τις ανάγκες και του κεντρικού αντλιοστασίου αλλά και των άλλων αντλιοστασίων, ώστε να πέσει το κόστος. Είμαστε πάντως σε ένα σημείο, και θέλω να σας ευχαριστήσω κύριε Υπουργέ για το ενδιαφέρον σας, γιατί πλέον το πρόβλημα της λειψυδρίας γίνεται κάθε χρόνο και οξύτερο. Και φέτος, λόγω της παρατεταμένης ανομβρίας τόσο στην Αργολίδα αλλά και σε άλλες περιοχές, οι καταστροφές είναι εκτεταμένες. Με άλλα λόγια, βλέπουμε στην παραγωγή ελαιόδεντρα για τέταρτη χρονιά να μη παράγουν ελαιόκαρπο και παραγωγούς να μην βγάζουν ούτε το λάδι της χρονιάς τους ή παραγωγούς εσπεριδοειδών να είναι απελπισμένοι, διότι στέρεψε η γεώτρησή τους και δεν έχουν να ποτίσουν τα δέντρα τους βλέποντας τη σοδειά, τον ιδρώτα τους, να κινδυνεύει ή να έχουμε μικροκαρπία ή μια ποιότητα η οποία δεν είναι αυτή που θα ήταν αν είχαμε το νερό.

Ο Ανάβαλος, λοιπόν, είναι ένα σημαντικό έργο, στο οποίο πιστεύω και για αυτό παλεύω και το προωθώ με όλες τις δυνάμεις όλα αυτά τα χρόνια, γιατί πιστεύω ότι είναι μια παρέμβαση ουσίας και υψηλού συμβολισμού. Είναι μια παρέμβαση αναγκαία για την επιβίωση της Αργολίδας. Για αυτό ευχαριστώ πάλι τον Υπουργό και όλους και τους συνεργάτες του που συνέβαλαν σε αυτό το σημαντικό βήμα για την υλοποίηση της επέκτασης του Αναβάλου προς την Ερμιονίδα και, βεβαίως, θα συνεχίσω να παρακολουθώ αυτό το έργο σε κάθε του «βήμα», ώστε να παραδοθεί το νερό στους παραγωγούς της Αργολίδας χωρίς καθυστέρηση.

Βεβαίως, θα παλεύουμε να ολοκληρώσουμε και τα υπόλοιπα κομμάτια του Αναβάλου είτε προς Επίδαυρο είτε προς Κουτσοπόδι, Φίχτια, Μυκήνες στο Άργους είτε προς Μιδέα, όπως έχουμε πει, στην περιοχή του Ναυπλίου. Σε ολόκληρο, λοιπόν, το Αργολικό πεδίο, γιατί είναι έργο ζωής κι όταν λέμε ότι πρέπει να το στηρίξουμε -και οφείλουμε να στηρίξουμε την πρωτογενή παραγωγή- δε μπορούμε να μην παρέχουμε το βασικό στοιχείο της πρωτογενούς παραγωγής που είναι το νερό.

Ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Σας ευχαριστούμε κι εμείς. Τον λόγο τώρα έχει ο κ. Πουλάς από την Κ.Ο. του ΠΑΣΟΚ-Κίνημα Αλλαγής.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κυρία Πρόεδρε.

Κύριε Υπουργέ, κύριοι συνάδελφοι, μόλις ακούσαμε τα σχετικά με την ενημέρωση που μας κάνατε για την υπογραφή της Σύμβασης για τα έργα μεταφοράς και διανομής νερού άρδευσης από τα δίκτυα Αναβάλου στο Δήμου Ερμιονίδας. Το έργο αυτό έχει καθυστερήσει χαρακτηριστικά από τον Ιούλιο του 2019, όταν εντάχθηκε στο Πρόγραμμα Αγροτικής Ανάπτυξης 2014-2020.

Υπήρξαν 4 τροποποιήσεις της εν λόγω απόφασης ένταξης τον Ιούνιο του 2021, το Φεβρουάριο του 2022, τον Αύγουστο του 2022 και το Δεκέμβριο του 2022 ως προς τον προϋπολογισμό της παραπάνω πράξης, ο οποίος, τελικά, διαμορφώθηκε στο ποσόν των 53 εκατομμυρίων ευρώ με διασφάλιση πίστωσης, επίσης, από το έτος 2019. Έφτασε, όμως, να προκηρυχθεί τον Ιούλιο του 2023 και τον Οκτώβριο του 2024 να έχουμε σε εκκρεμότητα την υπογραφή της Σύμβασης. Πέντε χρόνια καθυστέρησης για ένα έργο με εξασφαλισμένη χρηματοδότηση από το έτος 2019, δικαιολογείται; Μπορείτε να μας εξηγήσετε, κ. Υπουργέ, για ποιο λόγο υπήρξε αυτή η τόση μεγάλη καθυστέρηση;

Αντικείμενο του έργου είναι ο σχεδιασμός έργων μεταφοράς και διανομής νερού από τη διώρυγα του αρδευτικού δικτύου Αναβάλου στην περιοχή της Ερμιονίδας και την κάλυψη των τοπικών αρδευτικών αναγκών σε συνολική έκταση 22.000 στρεμμάτων, περίπου. Σκοπός του έργου είναι να δώσει τη δυνατότητα κάλυψης των αρδευτικών αναγκών της περιοχής σε βάθος χρόνου, βελτιώνοντας, παράλληλα, τα ποιοτικά και ποσοτικά χαρακτηριστικά των υπόγειων υδάτων. Τα έργα αυτά θα πρέπει να εκτελεστούν εντός 24 μηνών από την ημέρα υπογραφής της Σύμβασης. Στο έργο περιλαμβάνονται 8 Υπο-έργα. Το φυσικό αντικείμενο του έργου είναι το πρώτο Υπο-έργο της Σύμβασης, συνολικής δαπάνης 53 εκατομμυρίων, όπως είπα. Και σας ρωτούμε, αρκούν 24 μήνες για την υλοποίηση αυτού του συγκεκριμένου έργου; Όσον αφορά στη μελέτη για τους δευτερεύοντες αγωγούς που θα μεταφέρουν το νερό στις καλλιέργειες, βλέπουμε ότι δεν υπάρχει κάποια εξέλιξη. Αναδείχθηκε, βέβαια, η εταιρεία ΤΕΚΑΛ ΑΕ με έκπτωση 15%. Θα θέλαμε να μάθουμε ποιοι ήταν οι άλλοι 4 συμμετέχοντες στο διαγωνισμό και τι έκπτωση έδωσαν. Θεωρείτε ότι αναπτύχθηκε επαρκής ανταγωνισμός; Επίσης, μας προβληματίζει το γεγονός ότι δε ζητήθηκε εγγύηση καλής λειτουργίας. Σίγουρα, το έργο αυτό είναι και δύσκολο και ενεργοβόρο και είναι πιθανό να υπάρξουν αστοχίες. Γιατί δε ζητάμε, λοιπόν, εγγύηση καλής λειτουργίας; Θέλουμε πάλι να μπούμε σε ένα φαύλο κύκλο καθυστερήσεων;

Κύριε Υπουργέ, πρέπει να πούμε τα πράγματα με το όνομά τους. Οι αγρότες της Αργολίδας δεινοπαθούν καθημερινά για την άρδευση των καλλιεργειών τους και για το τεράστιο κόστος που πληρώνουν. Δύο πράγματα θέλω να σχολιάσω.

**Πρώτον, έχουμε την τύχη να έχουμε την πηγή του Αναβάλου στην Αργολίδα η οποία τροφοδοτεί με νερό τον Αργολικό κάμπο από τη δεκαετία του ‘70 και στη δύσκολη αυτή χρονική περίοδο που διανύουμε με τον κίνδυνο της λειψυδρίας προ των πυλών το νερό αυτό έχει πλέον μία αγωγιμότητα που αγγίζει τις 3.000 μονάδες. Έχει χειροτερέψει η ποιότητά του και πρέπει να αναζητήσουμε τις αιτίες. Η Περιφέρεια η οποία έχει την αρμοδιότητα, όσον αφορά τον Ανάβαλο και τα έργα που υπάρχουν για την άντληση του νερού, δεν μας έχει δώσει καμία σοβαρή απάντηση μέχρι σήμερα για να μας αιτιολογήσει ποιος είναι ο λόγος της υφαλμύρινσης.**

**Δεύτερον. Ξέρετε τι κάνουν οι αγρότες όταν τους λέμε ότι το νερό θα πάει στην Ερμιονίδα; Γελάνε. Και αυτό, γιατί υπάρχουν περιοχές όπως ο Ίναχος, το Νέο Ηραίο, το Μοναστηράκι οι Μυκήνες, τα Φίχτια, τα Μπόρσα οι περιοχές που είναι γύρω από το Κουτσοπόδι οι οποίες, ενώ υπάρχουν δίκτυα του Αναβάλου, δεν έχουν νερό να ποτίσουν, ενώ καθυστερεί και το Υπο-έργο 6 του έργου που μιλάει για τη μεταφορά και διανομή άρδευσης από δίκτυα Αναβάλου στις περιοχές αυτές, το οποίο έργο αυτό -για να καταλάβετε τι γίνεται- έχει ξεκινήσει από το 2008 και ακόμη αυτά, τα Υπο-έργα, δεν έχουν ξεκινήσει. Αυτά είναι τα σημαντικά προβλήματα, που έχει αυτή τη στιγμή ο Αργολικός κάμπος.**

**Παράλληλα, το άλλο μεγάλο έργο που θα πάει το νερό στο Ασκληπιείο και στην Επίδαυρο, είναι ένα έργο για το οποίο πρέπει αυτή τη στιγμή να γίνει μία παράκαμψη, η οποία έχει και αυτή κόστος. Σας άκουσα ότι είπατε ότι συνολικά θα επενδυθούν 155 εκατομμύρια ευρώ. Μακάρι να τα δούμε. Το εύχομαι ολόψυχα, γιατί θεωρώ ότι αυτοί οι άνθρωποι εκεί «στενάζουν» και ο συνάδελφός μας ο Βουλευτής ο κ. Ανδριανός τις ξέρει τις περιοχές αυτές γιατί είναι από τον ίδιο τόπο και γνωρίζει πολύ καλά. Και εσείς γνωρίζετε πολύ καλά ότι αυτή τη στιγμή είναι η συγκομιδή της ελιάς και η ελιά έχει μετατραπεί σε σταφίδα. Πάνε στα ελαιοτριβεία για να βγάλουν το λάδι και παράγετε 1 κιλό λάδι από 12 ή και 15 κιλά ελιές. Μπορείτε να το διανοηθείτε, 12 μέχρι 15 κιλά ελιές για να βγάλεις 1 κιλό λάδι αυτή τη στιγμή που μιλάμε λόγω της ξηρασίας που υπάρχει.**

**Είναι προβλήματα τα οποία όπως αντιλαμβάνεστε, έχουν δημιουργήσει μια δραματική εικόνα για την Αργολίδα και το θέμα είναι ότι ακόμα δεν προβλέπεται να έχουμε βροχές και δεν βλέπω στον ορίζοντα να αλλάζει κάτι. Γενικά έχουμε την πηγή. Αλλά αυτή η πηγή κάποια στιγμή εάν δεν πάρουμε και άλλα μέτρα προστασίας της -που δυστυχώς, έχουν γίνει κάποιες μελέτες, δεν έχει γίνει τίποτα και όταν λέω τίποτα εννοώ ότι δεν έχει γίνει τίποτα. Γιατί αυτό το νερό χάνεται σε ποσοστό 40 % μέσα στο δίκτυο το οποίο είναι φτιαγμένο από το ‘80 και έχει διαρροές από παντού. Αυτά είναι προβλήματα τα οποία πρέπει να τα αντιμετωπίσουμε για να κάνουμε και εξοικονόμηση του νερού βλέποντας το πρόβλημα κατάματα. Επιτέλους, ας γίνει και μια μελέτη να δούμε αυτές τις πηγές που κάποτε μας λέγανε ότι παράγουν 40.000 κυβικά μέτρα νερού την ώρα, τώρα πόσο νερό έχουμε; Γιατί έχουν γίνει υφάλμυρες. Αυτά είναι τα προβλήματα που πρέπει να τα δούμε και θα πρέπει να τα δει συντεταγμένα η Πολιτεία, γιατί δεν θεωρώ ότι μπορεί η Περιφέρεια ή ο κατακερματισμός των αρμοδιοτήτων να παίξει σημαντικό ρόλο σε αυτή τη φάση. Η Πολιτεία πρέπει συντεταγμένα να δει αυτά τα προβλήματα γιατί το πρόβλημα της λειψυδρίας είναι κάτι που αντιμετωπίζει όλη η χώρα, δεν είναι μόνο η Αργολίδα. Είναι και η Θεσσαλία, είναι και η Δυτική Ελλάδα. Όλοι αυτή τη στιγμή έχουν ένα πρόβλημα, το νερό. Και δεν μπορώ να ακούω δηλώσεις Υπουργών που να λένε ότι το νερό από τις πηγές του Αναβάλου θα πάει στην Αθήνα. Αυτά είναι πράγματα τα οποία ούτε από το μυαλό δεν πρέπει να περνούν. Και το σημαντικότερο είναι ότι υπάρχουν και όμορες περιοχές γύρω μας με ίδια προβλήματα, όπως είναι η βόρεια και η νότια Κυνουρία ή ακόμα και πιο πάνω στην Κορινθία το φράγμα του Ασωπού, ένα χρόνιο πρόβλημα εδώ και 20-30 χρόνια. Είναι προβλήματα στα οποία πρέπει να ενσκήψετε για να δώσετε λύσεις στις δυσκολίες των αγροτών μας, γιατί αλλιώς θα τα αφήσουν όλα και θα στραφούν είτε στον τουρισμό, είτε θα μεταναστεύσουν.**

**Σας ευχαριστώ.**

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Ευχαριστούμε, κ. συνάδελφε, και συνεχίζουμε δίνοντας τον λόγο στον κ. Καραθανασόπουλο από το Κομμουνιστικό Κόμμα Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Πρώτον, στην Αργολίδα υπάρχει το παράδοξο από τη μια να είναι μια πλούσια περιοχή σε υδάτινους πόρους –διότι, ακριβώς, είναι λεκάνη απορροής των ορεινών όγκων της Αρκαδίας και υπάρχουν και σημαντικές κατά καιρούς πλημμύρες στην περιοχή- και από την άλλη μεριά να λένε το «νερό νεράκι». Και να φέρνω ένα παράδειγμα, Άργος και Ναύπλιο δεν έχουν πόσιμο νερό. Δεν είναι αυτό ένα τεράστιο πρόβλημα; Δυο πόλεις, με τόσο τουρισμό να αναγκάζονται οι κάτοικοι να αγοράζουν νερό για να καλύψουν τις ανάγκες τους; Παίρνουν από τη Λέρνη, παίρνουν από τους Μύλους, παίρνουν από τον Ανάβαλο. Όμως όταν υπάρχει αυτή η δυνατότητα δημιουργείται ένα τεράστιο ερωτηματικό.

Δεύτερον, ο αργολικός κάμπος ο οποίος ποτίζεται από τον Ανάβαλο από τη δεκαετία του ’70, και όμως σε πάρα πολλές περιπτώσεις, και σε πολλές περιοχές, δεν φτάνει το νερό γιατί δεν υπάρχουν τα απαραίτητα δίκτυα.

Τρίτο σημείο, μια και μιλάμε για τον Ανάβαλο. Δημιουργήθηκε ένα φράγμα τη δεκαετία του ’70, το οποίο συντηρείται; Επισκευάζεται; Καθαρίζεται; Όχι. Η γέφυρα η οποία μεταφέρει το νερό είναι και αυτή ασυντήρητη, με πολύ σημαντικές απώλειες και βεβαίως χωρίς να ελέγχεται η ποιότητα του νερού με αποτέλεσμα αυτό να γίνει ακόμη περισσότερο υφάλμυρο, ενώ θα μπορούσαν να έχουν ελεγχθεί κάλλιστα. Γιατί, επί της ουσίας οι πηγές του Ανάβαλου τροφοδοτούνται από την Αρκαδία και τους εκεί ορεινούς όγκους. Λόγω του ότι τα πετρώματα εκεί είναι τρύπια θα μπορούσε να έχει ελεγχθεί σε ποιο σημείο έρχεται σε επαφή με το θαλασσινό νερό και να διαμορφωθούν προϋποθέσεις αντιμετώπισης της υφαλμυρότητας, το οποίο πολλές φορές ούτε καν για αρδευτική χρήση δεν κάνει. Όμως τέτοιου είδους ζητήματα, τέτοιου είδους μέτρα δεν λαμβάνονται και ούτε έχουν ληφθεί προς τέτοια κατεύθυνση ώστε να αντιμετωπίσουν το πρόβλημα της ποιότητας του νερού του Αναβάλου και των γύρω πηγών που υπάρχουν και επιδεινώνεται με την ανεξέλεγκτη χρήση γεωτρήσεων οι οποίες είναι πολύ κοντά στη θάλασσα και τραβάνε υφάλμυρο νερό. Τέτοια ολοκληρωμένη μελέτη δεν έχει γίνει ούτε βεβαίως μελέτη του δευτερευόντως δικτύου. Πάει ο Ανάβαλος στον αργολικό κάμπο, φθάνει σε όλες τις περιοχές; Όχι, διότι δεν υπάρχει δευτερεύον δίκτυο. Έγινε ένα έργο να πάει από τον Ανάβαλο να ποτίζεται η περιοχή της Επιδαύρου, χωρίς δευτερεύον δίκτυο. Και πού θα φθάσει εκεί, τι να το κάνουν το νερό, όταν δεν υπάρχει δευτερεύον δίκτυο να ποτίζονται τα χωράφια και οι καλλιέργειες;

Και σε αυτό το σημείο έρχομαι για να ρωτήσω. Ο σχεδιασμός ποιος είναι; Να πάνε το δίκτυο για την άρδευση και στην Ερμιονίδα από τον Ανάβαλο. Και το μεγάλο ερώτημα τώρα είναι, γιατί στην Ερμιονίδα; Έχει σχέση με τα τεράστια επενδυτικά σχέδια που υπάρχουν στην περιοχή για δημιουργία ολοκληρωμένων ξενοδοχειακών μονάδων 5 αστέρων και πολλών γηπέδων γκολφ; Δηλαδή, για να ποτίζονται τα γκολφ, για αυτό θα πάμε το νερό από τον Ανάβαλο στην Ερμιονίδα; Για τα γκολφ που πρόκειται να κατασκευαστούν στην περιοχή; Αυτό είναι το ζήτημα. Και ταυτόχρονα δεν προχωράει, ενώ εξαγγέλλεται, ενώ γίνονται μελέτες, το φράγμα της Τζερτζελιάς που θα μπορούσε να αντιμετωπίσει και το ζήτημα της ύδρευσης αλλά και της άρδευσης της περιοχής της Ερμιονίδας, όπως λένε. Αυτά είναι τα βασικά ζητήματα, όπου αυτά τα ζητήματα βεβαίως δεν τα λύνει αυτή η Σύμβαση. Είναι μια Σύμβαση αποσπασματική που επί της ουσίας, εμείς το λέμε καθαρά και το καταγγέλλουμε, θα εξυπηρετήσει τα μεγάλα επενδυτικά σχέδια των ξενοδοχειακών μονάδων και των γηπέδων γκολφ που θα κατασκευαστούν στην περιοχή της Ερμιόνης και όχι τις ανάγκες των καλλιεργειών και της περιοχής. Γιατί, επί της ουσίας, με αυτό το σκοπό έχει και για αυτό βιάζεστε τώρα να προχωρήσετε μια τέτοια Σύμβαση, να αντιμετωπιστεί το πρόβλημα που έχουν τα μεγάλα επενδυτικά σχέδια.

Άρα, λοιπόν, η γνώμη μας είναι πολύ συγκεκριμένη, ότι πρέπει να μετρήσει συνολικά το πρόβλημα της ύδρευσης και άρδευσης αλλά και του εμπλουτισμού των πολύ μεγάλων υδάτινων πόρων που έχει η περιοχή της Αργολίδας. Όμως, κάτι τέτοιο δεν γίνεται. Δεν γίνεται μια τέτοια ολοκληρωμένη μελέτη, με αποτέλεσμα η αποσπασματικότητα να επιδεινώνει τα προβλήματα και όχι να τα επιλύει και να τα αντιμετωπίζει.

Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Σας ευχαριστούμε κύριε συνάδελφε και για τη συνέπεια στον χρόνο. Ακολουθεί από την Κοινοβουλευτική Ομάδα της «Ελληνικής Λύσης», η κυρία Μαρία Αθανασίου.

Παρακαλώ, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κυρία Πρόεδρε.

Κύριε Υπουργέ, ακούσαμε με πάρα πολύ προσοχή ένα έργο επέκτασης της μεταφοράς της διανομής του νερού άρδευσης από τα δίκτυα τον Ανάβαλου στον Δήμο

Ερμιονίδας, με πάρα πολύ μεγάλη καθυστέρηση σε αυτό το έργο και καλό είναι να μας εξηγήσετε, γιατί- και όχι μόνο σε αυτή την περιοχή, σε όλες. Εγώ θα ήθελα να εντοπίσω ένα τεράστιο πρόβλημα που είναι η ποιότητα του νερού, όπως είπαν και οι συνάδελφοι, το οποίο αν αλήθεια θα δίνεται μόνο στους αγρότες ή και σε επιχειρήσεις ξενοδοχειακών μονάδων; Αυτό αποτελεί και την πολύ μεγάλη διαφορά για το πώς κρίνεται μια Σύμβαση, με ποια συμφέροντα. Γιατί σαν χώρα πρέπει να στηρίξουμε τον πρωτογενή τομέα και αυτοί οι άνθρωποι, οι αγρότες, χρειάζονται και νερό -φτηνό νερό- όπως και φθηνά καύσιμα, για να μπορέσουν τα προϊόντα τους στην αγορά να μπορούν να συναγωνίζονται με προϊόντα από τις γείτονες χώρες, οπότε πρέπει η Πολιτεία να τους το παραχωρήσει.

Το άλλο θέμα για το οποίο θα ήθελα να ακούσω από εσάς, είναι τι θα κάνετε και με άλλες περιοχές, όπως είπαν οι συνάδελφοι, γιατί τώρα σε αυτή την περιοχή; Σίγουρα ξεκινάμε από κάπου, αλλά έχουμε πάρα πολλά μέρη και πολλά νησιά που είναι χωρίς νερό. Δηλαδή, θεωρώ ότι το Κράτος πρέπει να λάβει γενικά μια στρατηγική, ένα πρόγραμμα, το τι θα γίνει αύριο με το νερό που πολλές φορές έρχεται με τη βροχή ανεξέλεγκτα πολύ, πώς μπορούμε να το αποθηκεύσουμε, πώς μπορεί να πάμε σε αφαλατώσεις, πώς μπορούμε να δώσουμε ποιοτικά- και στους πολίτες, αλλά και στους αγρότες μας- νερό.

Αυτά είναι τα προβλήματα που πρέπει να λυθούν και όχι μεμονωμένα σήμερα σε αυτή την περιοχή και αύριο στην άλλη. Πρέπει γενικά η Ελλάδα να λύσει και να προβλέψει το πρόβλημα που έρχεται, που θα είναι η έλλειψη νερού.

Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς σας ευχαριστούμε, κυρία συνάδελφε, τον λόγο έχει από την Κοινοβουλευτική Ομάδα της «ΝΙΚΗΣ», ο κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κυρία Πρόεδρε.

Σήμερα, ο κ. Υπουργός μας ενημερώνει πως, στον σύντομο χρόνο της υπουργίας του, έρχεται και λύνει ένα πρόβλημα που έχει να κάνει με την άρδευση των γκολφ της Ερμιονίδας, των μεγάλων γκολφ που κατασκευάζονται εκεί, των γηπέδων, των νέων πολιτειών, που έρχονται και επενδύουν.

Η αρχική έκδοση αυτής της μελέτης, κ. Υπουργέ, έγινε το 2012 και εσείς ήρθατε το 2024, μικρή η διαφορά. Είστε στον 6ο χρόνο της διακυβέρνησης και τώρα καταλάβατε ότι υπάρχει πρόβλημα άρδευσης; Γνωρίζατε εσείς σαν Κυβέρνηση αλλά και προσωπικά ως μέλος της που επιδοτούσε και έδινε χρήματα στα Υπουργεία για να αξιολογούν ακριβώς την αναγκαιότητα των έργων, οι αγρότες πριν δεν είχαν προβλήματα; Πόσο επίκαιρη είναι μια μελέτη που έρχεστε να εκτελέσετε τώρα μετά από 10 χρόνια; Ποια είναι η ποιότητα του νερού και πώς θα αντιμετωπίζετε συνολικά το πρόβλημα της ύδρευσης; γιατί αυτό είναι το σημαντικό. Παλιά οι κάτοικοι και οι αγρότες της περιοχής είχαν στέρνες και, μάλιστα, για να ελέγχουν την καθαρότητα του νερού έβαζαν μέσα το τοπικό χέλι μέσα, για να μπορούν να ξέρουν ότι το νερό τους ήταν υγιεινό. Σήμερα πώς θα γίνεται αυτή η επεξεργασία; Έτσι κι αλλιώς ο Ανάβαλος θα είναι σκέτο αλάτι, το χλώριο και το νάτριο δημιουργούν προβλήματα, όσον αφορά την αγωγιμότητα. Πόση ενέργεια χρειάζεται για να μπορούν πλέον αυτά τα νερά του Ανάβαλου να είναι ικανά για την άρδευση; Ποιες είναι οι δυνατότητες για άλλα αναπτυξιακά έργα, έτσι ώστε να μπορέσετε να τα υποστηρίξετε;

Γιατί τελικά στο σημείο που είστε πάντα συνεπής είναι η ανάπτυξη αλλά για εσάς ανάπτυξη είναι ο τουρισμός και οι ντόπιοι θα πρέπει να σηκώνονται και να φεύγουν όταν έρχονται οι τουρίστες. Αυτή είναι η φιλοσοφία που εκφράζεται από τους κυβερνητικούς Βουλευτές. Εξακολουθείτε πραγματικά να επιμένετε ότι αυτό είναι το μοντέλο ανάπτυξης της χώρας; Δηλαδή αυτή η πολυπολιτισμικότητα που προσβλέπετε σαν Κυβέρνηση έχει να κάνει και με την επιλογή των επενδύσεων;

Αν εκτελέσετε αυτό το έργο, εγγυάστε ότι θα τελειώσει στο σύντομο χρόνο των 24 μηνών για το οποίο πανηγυρίζετε; Κάποιοι άλλοι συνάδελφοί σας δεν μπόρεσαν να αξιολογήσουν ότι ήταν σημαντικό γιατί φαντάζομαι ότι γνώριζαν το ενδιαφέρον του τοπικού Βουλευτή που και τότε ήταν έντονο και τότε πίεζε τα κυβερνητικά στελέχη. Ποιοι ήταν οι λόγοι, για να μάθουμε κι εμείς, που κάποιος άφηνε μια τοπική Δημοτική Επιχείρηση Ύδρευσης Και Αποχέτευσης να δημιουργεί τόσα χρέη; Ποιοι ήταν αυτοί που είχαν τη δυνατότητα να μην έχουν καθόλου προσωπικό και μάλιστα αυτό το ένα άτομο μέσω της κινητικότητας να φύγει από την υπηρεσία; Ποιος είναι ο λόγος που υπήρξαν τόσες προεισπράξεις; Εσείς δεν έχετε καμία ευθύνη όταν ανίκανες διαχειριστικές αρχές της τοπικής αυτοδιοίκησης σας φέρνουν σε τέτοιες προβληματικές συμπεριφορές; Ποια είναι η έννοια του Κράτους όταν έρχεται ο μεγαλοεπιχειρηματίας και σας λέει ότι εγώ θέλω να κάνω αυτή την επένδυση και εσείς θέλω να μου διασφαλίσετε το νερό; Αυτό το έργο θα έχει πρόσβαση στον Σταθμό Μεταφόρτωσης Απορριμμάτων (ΣΜΑ) που θα γίνει στην ευρύτερη περιοχή Κουνουπίτσα στην Πετροθάλασσα;

Όλες οι αφαλατώσεις που προβλέπεται να αναπτύσσονται, που θα γίνονται; Με ποιον τρόπο θα αντιμετωπιστεί η επίπτωση της άλμης, δηλαδή, του απόβλητου της αφαλάτωσης; Και σε ποιο σημείο, στη Πετροθάλασσα; Αυτό θα τη βοηθήσει; Έχει το φυσικό κυματισμό ανανέωσης ή τελικά τα πάντα είναι ανάπτυξη;

Ξαναρωτώ -και αν θέλετε να μας απαντήσετε- αν σε αυτή την περίπτωση, δηλαδή στο νερό που προορίζεται για άρδευση, θα έχουν πρόσβαση όλες αυτές οι καινούργιες επενδύσεις. Γιατί τότε πραγματικά το ενδιαφέρον σας δεν είναι προς τους αγρότες που αυτή τη στιγμή δεν μπορούν να έχουν παραγωγή ελαίων και παραγωγή άλλων αγροτικών εργασιών. Το ενδιαφέρον σας στρέφεται προς την απαίτηση των επενδυτών οι οποίες είναι τελείως αντίθετες προς το συμφέρον του πρωτογενούς τομέα και την διακράτηση των αγροτών έτσι ώστε πραγματικά να δείχνεται ότι επενδύεται στον πρωτογενή τομέα και όχι αποκλειστικά και μόνο στα τουριστικά συμφέροντα.

Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς κύριε συνάδελφε. Τον λόγο έχει η κυρία Θεοπίστη Πέρκα από την Κ.Ο. της «ΝΕΑ ΑΡΙΣΤΕΡΑ».

**ΘΕΟΠΙΣΤΗ ΠΕΡΚΑ:** Δεν άκουσα την ενημέρωση, λόγω κάποιου τεχνικού προβλήματος, αλλά θα πω από δύο κουβέντες σε σχέση με το έργο που συζητάμε σήμερα.

Κατ’ αρχάς να δηλώσω ότι υπάρχει μια κωλυσιεργία της Κυβέρνησης γι’ αυτό το έργο αλλά και γενικότερα σε σχέση με τα αρδευτικά έργα. Θυμάμαι και παλιότερα ότι όλα τα έργα ήταν σε στασιμότητα, με ένα στρεβλό προγραμματισμό -για το 2015 μιλάω- καθώς υπήρχαν και φράγματα χωρίς αρδευτικά δίκτυα. Έχω και εδώ στην περιοχή μου προβλήματα με τα ίδια έργα, σκουριασμένα εργοτάξια, χρεωκοπημένες εταιρείες, δηλαδή μία πραγματικά πολύ δύσκολη κατάσταση. Τότε είχε βρεθεί ένας σχεδιασμός για να αποκατασταθεί η επανέναρξη των κατασκευών και μετά την έκδοση σχετικής πρόσκλησης για την αξιολόγηση των προτάσεων που υποβλήθηκαν, εντάχθηκαν31 έργα συνολικού προϋπολογισμού 448 εκατομμυρίων ευρώ, με απόφαση της τότε Κυβέρνησης το 2019, δηλαδή, σχεδόν διπλάσιο από αυτό που είχε προβλεφθεί αρχικά.

Όσον αφορά το συγκεκριμένο έργο που συζητάμε σήμερα, με απόφαση του Γενικού Γραμματέα Αγροτικής Πολιτικής και Διαχείρισης Κοινοτικών Πόρων του Υπουργείου Αγροτικής Ανάπτυξης και Τροφίμων, εκδόθηκε πράξη υπό τον τίτλο «έργα μεταφοράς και διανομής νερού άρδευσης από τον Δήμο Αναβάλου στον Δήμο Ερμιονίδας του Νομού Αργολίδας», η οποία εντάχθηκε στη δράση 4.3.1 του Προγράμματος Αγροτικής Ανάπτυξης 2014-2020, με συνολικό προϋπολογισμό 68,350. εκατομμύρια ευρώ και δικαιούχο τη Διεύθυνση Εγγείων Βελτιώσεων και Εδαφοϋδατικών Πόρων του ΥΠΑΑΤ. Η πράξη περιλαμβάνει μεταξύ άλλων υπό τον ομώνυμο τίτλο «πρώτο υποέργο», καθώς και τη μελέτη αρδευτικού δικτύου στο Δήμο Ερμιονίδας, με προϋπολογισμό μελέτης ύψους 1,477 εκατομμυρίων ευρώ, καθώς και τη κατασκευή αρδευτικού δικτύου. Αυτό είναι το τρίτο υποέργο.

Τώρα, για τις καθυστερήσεις που έχουν σημειωθεί για το εν λόγω έργο, έχουμε κάνει και σχετική Ερώτηση στο πλαίσιο του Κοινοβουλευτικού Ελέγχου το 2021, στην οποία λάβαμε την εξής απάντηση από τον αρμόδιο Υπουργό. «Σε ότι αφορά τις καθυστερήσεις στην υλοποίηση του έργου, επισημαίνεται, ότι ο βασικός λόγος των καθυστερήσεων αφορούσε στη πανδημία Covid-19, που προκάλεσε σημαντική καθυστέρηση στο συντονισμό» κλπ.. Σήμερα βρισκόμαστε στο τέλος του 2024 και δεν μπορεί ο Covid-19 να είναι η απάντηση για τις τεράστιες καθυστερήσεις, τόσο στο συγκεκριμένο έργο, αλλά συνολικά και στα 31 έργα που εντάχθηκαν το 2019, έργα που ήταν 100% χρηματοδοτούμενα εν μέσω κλιματικής κρίσης και ξηρασίας. Καθυστερήσεις, που στη πραγματικότητα σχετίζονται σε μεγάλο βαθμό με τη προώθηση από την Κυβέρνηση των έργων του «Ύδωρ 2.0», τα οποία θα πραγματοποιηθούν, όμως, μέσω Συμπράξεων Δημόσιου και Ιδιωτικού Τομέα, με χρηματοδότηση από το Ταμείο Ανάκαμψης και το Εθνικό Πρόγραμμα Δημοσίων Επενδύσεων. Εντάξει, ξέρουμε, ότι η Κυβέρνηση αγαπάει ιδιαιτέρως τα ΣΔΙΤ, αλλά δεν είναι πανάκεια. Παράλληλα, όπως ανέφερα και πριν, δεν έχουν ικανοποιηθεί τα αιτήματα των παραγωγών, ενώ έχω κι άλλο ένα ερώτημα, κύριε Υπουργέ. Για ποιο λόγο αυξήθηκε κατά 5 εκατομμύρια ευρώ ο αρχικός προϋπολογισμός του έργου, όταν το 2019 ο προϋπολογισμός ήταν στα 68,350 εκατομμύρια ευρώ, και πλέον έχει φτάσει στα 73,350 εκατομμύρια ευρώ;

Τώρα, για να ολοκληρώσω το θέμα της ανομβρίας και της ξηρασίας, είναι ιδιαίτερα κρίσιμο και έχουμε κάνει πολλές Κοινοβουλευτικές Ερωτήσεις. Μάλιστα, πριν λίγες μέρες, με πρωτοβουλία του Προέδρου της Κοινοβουλευτικής Ομάδας της «ΝΕΑΣ ΑΡΙΣΤΕΡΑΣ», κατατέθηκε σχετική Αναφορά, αυτή τη φορά, για τη Μεσσηνία. Αλλά, ακόμη και Βουλευτές της Συμπολίτευσης έχουν κάνει ερωτήσεις για το θέμα. Γενικότερα, τα προβλήματα είναι παρόμοια σε πολλές περιοχές της χώρας. Μάλιστα και στη Θεσσαλία, όπου από τις καταστροφικές πλημμύρες του Σεπτεμβρίου πέρσι φτάσαμε στη τρέχουσα κρίση λειψυδρίας, με τη κατάσταση στην περιοχή να έχει εξελιχθεί σε μια ανεξέλεγκτη απειλή για την αγροτική παραγωγή και την επιβίωση των παραγωγών.

Παράλληλα, τα κρίσιμα αντιπλημμυρικά έργα που θα μπορούσαν να αποτρέψουν νέες καταστροφές, παραμένουν σε εκκρεμότητα και έτσι αυξάνεται ο κίνδυνος για μελλοντικές πλημμύρες. Λίγο πολύ η κατάσταση είναι κρίσιμη και απαιτεί άμεσες και αποτελεσματικές ενέργειες, τις οποίες δεν βλέπουμε από την Κυβέρνηση. Πρέπει επειγόντως να επενδύσετε σε καινοτόμες τεχνολογίες άρδευσης, να προχωρήσετε σε αναβάθμιση των υποδομών και να προσφέρετε την αναγκαία στήριξη στους παραγωγούς, γιατί είναι πολύ σοβαρό αυτό το θέμα. Μόνο έτσι μπορεί να αποτραπεί η πλήρης καταστροφή του αγροτικού τομέα, με τραγικό αποτέλεσμα την επισιτιστική ανασφάλεια. Να αναφέρω και κάτι που έχει αναφέρει ο κ. Ζερεφός, ο συντονιστής της Επιτροπής Μελέτης των Επιπτώσεων της Κλιματικής Αλλαγής της Τράπεζας της Ελλάδας, ο οποίος λέει ότι βλέπουμε την Ανατολική Ελλάδα να δέχεται λιγότερες βροχές και τα υπόγεια νερά που έχουμε στην Ανατολική Ελλάδα να έχουν υποχωρήσει αφάνταστα και από την καλλιέργεια και από την άνοδο της στάθμης της θάλασσας. Η Λακωνία, όλη αυτή η ακτογραμμή από την Κόρινθο μέχρι τη Σπάρτη είναι ήδη ημιερημική. Πράγματι, σήμερα το 40% της καλλιεργήσιμης γης βρίσκεται σε κίνδυνο. Απαιτούνται λοιπόν άμεσα μέτρα.

Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς σας ευχαριστούμε κυρία συνάδελφε. Συνεχίζουμε δίνοντας τον λόγο στην κυρία Κεφαλά από την Κ.Ο. «Πλεύση Ελευθερίας».

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κυρία Πρόεδρε. Να ευχαριστήσουμε και τον κύριο Σταϊκούρα, γιατί κάθε φορά μας ενημερώνει και αυτό είναι μια πολύτιμη διαδικασία στη Βουλή. Αλλά παράλληλα θέλω να εκφράσω την έκπληξή μας για την έλλειψη της παρουσίας του την προηγούμενη Παρασκευή στην Ολομέλεια για τη συζήτηση επίκαιρης ερώτησής της Ζωής Κωνσταντοπούλου, για ένα καίριο ζήτημα που πιστεύουμε ότι και θεσμικά δεν ήτανε σωστό. Δεν ήταν σωστή η απουσία του Υπουργού γιατί, τελικά αλλά και ουσιαστικά, ο κύριος Ταχιάος δεν έδωσε καμία απάντηση πάνω στο θέμα που ρωτήθηκε. Περιορίστηκε σε χαρακτηρισμούς και ανάρμοστες εκφράσεις για το Κοινοβούλιο χωρίς καμία ανάληψη ευθύνης ή έστω εξηγήσεων για την πρακτική των παράνομων βαγονιών στα τρένα και για το λαθρεμπόριο. Αυτή ήταν απλά μια επισήμανση που ήθελα να κάνω.

Προχωρώντας στο θέμα της ενημέρωσης που μας κάνατε σήμερα, πρέπει να πούμε πως έχει ειπωθεί, σύσσωμα μέχρι στιγμής από την αντιπολίτευση, ότι αυτό που πρόκειται να γίνει είναι άλλο ένα έργο εκατομμυρίων ευρώ που βέβαια και το έχουμε ανάγκη. Έχουμε ανάγκη από τέτοια μεγάλα έργα, αλλά ταυτόχρονα θα θέλαμε να τα δούμε ενταγμένα σε ένα πλαίσιο πολιτικής στρατηγικής, εθνικής στρατηγικής, που θα μπορούσε να τα κάνει βιώσιμα. Έχουμε εδώ ένα φράγμα το οποίο είναι ήδη «κουρασμένο» που ζητάει να διατεθούν εκατομμύρια ευρώ για τη συντήρηση και επισκευή του, γιατί όλοι ξέρουμε ότι είναι παρατημένο. Ένα έργο χωρίς μηχανολογικό εξοπλισμό συντήρησης και με αντλίες που δεν λειτουργούν. Μιλάμε λοιπόν για ένα πολύ μεγάλο κόστος, δηλαδή, για ένα έργο που για να ορθοποδήσει χρειάζεται πάρα πολλά χρήματα ώστε να μπορέσει να λειτουργήσει σωστά τα επόμενα χρόνια. Θα πρέπει λοιπόν αυτό το νερό που η ποιότητά του είναι ήδη αρκετά επιβαρυμένη, να μπορεί να καταλήξει να γίνει ποιοτικό νερό άρδευσης που να μην επιβαρύνεται -η ποιότητά του- κατά τη διαδρομή από την πηγή του. Το δίκτυο λοιπόν είναι παλιό και ακολουθεί και διαδρομές, γιατί είναι πιο εύκολο να εγκατασταθεί, που φυσικά έχουν επιβάρυνση, έχουν κραδασμούς, έχουν δονήσεις που χαλάνε τα συστήματα αυτά, με αποτέλεσμα να χρειάζονται συνεχώς συντήρηση και καταλαβαίνουμε όλοι ότι αυτή την εποχή η συντήρηση είναι πάρα πολύ δύσκολη και κοστοβόρα. Αντ’ αυτού, θα πρέπει η Κυβέρνηση να μας παρουσιάσει ένα πλάνο που θα αφορά όλη την Επικράτεια, με καταγραφή υδάτινων αποθεμάτων, μελέτη υδάτινου δυναμικού από Πανεπιστημιακά Ιδρύματα για τη διαχείριση ορεινών χειμάρρων, γιατί ακούσαμε πως υπήρχε μια απαξίωση απέναντι σε αυτά -τα έχουμε ξαναπεί και σε άλλα Υπουργεία. Αυτό είναι κάτι σχετικά απλό.

Επιπλέον, υπάρχουν τα όμβρια ύδατα που τρέχουν κάθε χρόνο και όμως δεν αποταμιεύονται ποτέ και πουθενά, ενώ θα μπορούσε να γίνει ένας τέτοιος σχεδιασμός που θα δώσει λύση σε όλη τη χώρα, γιατί ξέρουμε όλοι ότι υπάρχει πάρα πολύ σημαντικό πρόβλημα. Δεν είναι ζήτημα ιδεολογίας το νερό. Το νερό είναι κάτι πάρα πολύ σημαντικό, το οποίο χάνεται και χάνεται και η ποιότητά του με την εισροή θαλάσσιων υδάτων στον υδροφόρο ορίζοντα, όπως ξέρουμε πολύ καλά. Χρειαζόμαστε λοιπόν φράγματα μικρά και δεξαμενές προκειμένου να χρησιμοποιούνται τα όμβρια ύδατα σε βάθος χρόνου -όπως είναι η Απείρανθος στη Νάξο, τα 13 μικρά φράγματα στη Ροδόπη, που ξέρουμε ότι συζητούνται αλλά δεν μπαίνουν σε εφαρμογή- για να καταφέρουμε να ξεφύγουμε λοιπόν από την ανικανότητα συντήρησης των μεγάλων έργων. Γιατί όπως ξέρουμε, το νερό διαβρώνει και διαλύει τα πάντα με κατάληξη να χάνεται το νερό στη διαδρομή. Ξέρουμε ότι έχουμε τεράστιες απώλειες, της τάξης του 50%, από διαρροές στα δίκτυά μας και παράλληλα το φυσικό περιβάλλον δέχεται μεγάλα πλήγματα τα οποία δεν μπορούμε ούτε και αυτά να τα παραβλέψουμε.

Και όλα αυτά αντιμετωπίζονται με «χαλαρή» νομοθεσία για το νερό και την κατανάλωση του, τιμωρώντας τον απλό καταναλωτή που λούζεται και πλένει τα πιάτα του πληρώνοντας ένα πολύ πιο ακριβό τιμολόγιο. Αυτό είναι το μέτρο που παίρνει η Κυβέρνηση μέχρι στιγμής χωρίς να υπάρχει, ας πούμε, μια πρόβλεψη για την κατασπατάληση νερού που γίνεται σε μεγάλες ξενοδοχειακές μονάδες, σε γήπεδα γκολφ, σε κολυμβητικές δεξαμενές και για όλη αυτή την ανεπίτρεπτη για την εποχή σπατάλη. Και ποιο είναι το μήνυμα της Κυβέρνησης; Αν έχεις λεφτά να πληρώσεις, τότε μπορείς να καταναλώσεις. Δεν μπορεί να είναι αυτό το μήνυμα πια. Να κάνουμε, και περιμένουμε από την Κυβέρνηση να κάνει, μία πολιτικά σχεδιασμένη διαχείριση του νερού με βιώσιμα έργα που θα μπορεί η Τοπική Αυτοδιοίκηση να συντηρεί και να ελέγχει με σύγχρονες τεχνολογίες για τον αγροτικό τομέα, και την απαραίτητη εξοικονόμηση νερού. Δεν ακούμε τίποτα γι’ αυτά. Ούτε για τη μικροάρδευση, όπως είναι η τεχνητή βροχή και η στάγδην άρδευση, με τεχνικές που χρησιμοποιούνται σε όλα τα οπωροκηπευτικά αλλά και στις δενδροκαλλιέργειες, στα αμπέλια, στα θερμοκήπια, παντού. Μια τεχνική με την οποία εξοικονομούμε 40%νερό. Γιατί δεν βλέπουμε προς αυτές τις κατευθύνσεις; Μετρήστε το νερό που έχουμε, κάνετε μικρά έργα. Και επειδή, από ότι διάβασα, υπήρχαν και σκέψεις για τη μεταφορά του νερού του δικτύου Αναβάλου για τις ανάγκες της Αθήνας, να πούμε ότι και η Αθήνα έχει βρόχινο νερό και ένα δίκτυο 88 χιλιομέτρων, το οποίο ανακατεύεται με τα λύματα και στο τέλος καταλήγει σε βιολογικό καθαρισμό. Γιατί λοιπόν να υπάρχει αυτή η σπατάλη; Ας κάνουμε μία σωστή πρόβλεψη που θα μας κοστίσει λιγότερο και θα μας αποφέρει πολύ περισσότερα στο μέλλον.

Τελειώνοντας θα ήθελα να κάνω μια ερώτηση προς τον Υπουργό. Γιατί δεν έγιναν διαγωνισμοί ξεχωριστά για τα 6 αυτά έργα που θα γίνουν στην περιοχή της Αργολίδας; Απλά θα θέλαμε να ξέρουμε. Δε θα ήταν πιο σωστό και λειτουργικό αυτό; Να ανατεθούν δηλαδή σε διάφορους αναδόχους και όχι σε έναν;

Ευχαριστούμε πάρα πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς σας ευχαριστούμε, κυρία συνάδελφε. Συνεχίζουμε δίνοντας τον λόγο στον κ. Κόκκαλη από την Αξιωματική Αντιπολίτευση.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ κυρία Πρόεδρε.

Κύριε Υπουργέ, αρχικά, ευχαριστούμε για την ενημέρωση. Γνωρίζουμε όλοι ότι το

αρδευτικό πρόβλημα είναι πάρα-πάρα πολύ σημαντικό και επείγει. Επείγει αν θέλουμε να υπάρχει μια βιωσιμότητα στον πρωτογενή τομέα και όχι μόνο. Το συγκεκριμένο έργο είχε ενταχθεί στη Δράση 4.3.1. στις 19 Μαΐου του 2019, και ήταν ένα από τα 31 εγγειοβελτιωτικά έργα τα οποία είχαν ενταχθεί στο συγκεκριμένο πρόγραμμα του ΠΑΑ (Πρόγραμμα Αγροτικής Ανάπτυξης) τότε και μετά μεταφέρθηκαν στο Υπουργείο, όπως πολύ σωστά είπατε. Πράγματι, καλοδεχούμενη η υπογραφή της Σύμβασης, εννοείται, και θα είναι για το καλό των αγροτών αλλά τα τελευταία χρόνια, κάθε χρόνο, το συγκεκριμένο έργο εξαγγέλλονταν ότι προχωράει. Εμείς τουλάχιστον αυτή την πληροφόρηση είχαμε και στο τέλος δεν γινόταν τίποτα συγκεκριμένο. Σήμερα μας λέτε ότι υπεγράφη αυτή η Σύμβαση. Επαναλαμβάνω είναι καλοδεχούμενη, όπως πρέπει να είναι και τα άλλα έργα σε όλη την Ελλάδα που έχουν να κάνουν με την άρδευση αλλά και με την αντιπλημμυρική προστασία. Μια και λέω αντιπλημμυρική προστασία, κύριε Υπουργέ, έχω πει εδώ και ένα μήνα και θα ζητήσω δημόσια συγνώμη εάν μας υποδείξει κάποιος από την Κυβέρνηση ένα αντιπλημμυρικό έργο, το οποίο να έχει ξεκινήσει στη Θεσσαλία. Από την Κυβέρνηση, όχι από την Περιφέρεια.

Συνεπώς, λέω ότι είναι καλοδεχούμενη η υπογραφή της Σύμβασης την ερχόμενη Πέμπτη για το συγκεκριμένο έργο, το οποίο θα βοηθήσει στην άρδευση και γενικότερα στον πρωτογενή τομέα σε όλο το Νομό Αργολίδας.

Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** **Επιτροπής)**: Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γιώργος Ιωάννης, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Νικητιάδης Γεώργιος, Νικολαΐδης Αναστάσιος, Πάνας Απόστολος, Παρασύρης Φραγκίσκος (Φρέντυ), Πουλάς Ανδρέας, Καραθανασόπουλος Νικόλαος, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Αθανασίου Μαρία, Χήτας Κωνσταντίνος, Πέρκα Θεοπίστη (Πέτη), Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης, Παπαϊωάννου Αρετή και Χουρδάκης Μιχαήλ.

Ευχαριστούμε τον κ. Κόκκαλη και συνεχίζουμε δίνοντας τον λόγο στον κ. Ιωάννη Κόντη από τους Σπαρτιάτες.

**ΙΩΑΝΝΗΣ ΚΟΝΤΗΣ**: Ευχαριστώ κυρία Πρόεδρε. Κύριε Υπουργέ, πριν αρχίσω να κάνω μια παρατήρηση επειδή ξέρω και από πού έρχεστε και προερχόμαστε. Χθες έκανα ένα ρεκόρ, άξιο να καταγραφεί στο βιβλίο Γκίνες, επιστρέφοντας από τη Θεσσαλονίκη μετά την παρέλαση της 28ης Οκτωβρίου. Από τις 2:00 το μεσημέρι που έφυγα έφτασα στην Αθήνα στις 1:30 το βράδυ. Φοβερό. Ειδικά μετά τη Λαμία έκανα 5 ώρες για 5 χιλιόμετρα. Πρέπει να το ξέρετε αν ήρθατε από εκεί εκτός αν ήρθατε με άλλο τρόπο χθες. Κάτι πρέπει να γίνει. Λέμε για έργα τα οποία δεν χρησιμεύουν. Η δικαιολογία είναι ότι έγινε μεγάλη έξοδος. Όταν βρέχει, έχουμε μεγάλη βροχή και πνιγόμαστε. Όταν έχει πολύ ζέστη, ξεραινόμαστε. Κάτι πρέπει να γίνει. Εν πάση περιπτώσει, το πιο απλό που μπορεί να κάνει το Κράτος είναι να τους στέλνει από την παράπλευρη, την παλαιά Εθνική Οδό, κάτι που δεν το έκανε χθες με αποτέλεσμα τις 5 ώρες για τα 5 χιλιόμετρα ενώ κάνω 11 ώρες για να πάω στη Βραζιλία. Κύριε Υπουργέ, δεν έχει ξαναγίνει αυτό. Είναι τρομερό και όλα αυτά σε μια καινούργια Εθνική Οδό.

Όσον αφορά στο συγκεκριμένο έργο και στην υπογραφή της Σύμβασης. Στην ιστορική περιοχή του Αναβάλου, από όπου προέρχεται και ο Εισηγητής σας, η οποία αν θυμόμαστε όλοι θεωρείται και περιοχή γέννησης του Ποσειδώνα, υπήρχε και μια μεγάλη περιοχή που λεγόταν «Δίνη» απ’ όπου υποτίθεται ότι ανάβλυζαν νερά. Εκεί έγινε ο ναός του Αγίου Γεωργίου. Είναι μια περιοχή που τη γνωρίζω καλά, μιας και έχω συγγενείς, και επιβεβαιώνω πως όντως είναι μια περιοχή που υποφέρει. Οπότε, τα έργα αυτά είναι ευπρόσδεκτα.

Προσωπικά δεν θα μιλήσω για το ιστορικό της αξιοποίησης παρότι είχε γίνει μια προσπάθεια εκεί και το 1967. Όσον αφορά τα τεχνικά έργα, υποτίθεται πως θα γίνει ένα πρωτεύον δίκτυο μεταφοράς που θα μεταφέρεται από τον καταθλιπτικό αγωγό στη Σήραγγα του Κυβερίου, στην κύρια διώρυγα και τα σύμφωνα προσπέλασης, 5 αντλιοστάσια προώθησης του νερού. Ένα δευτερεύον σωληνωτό δίκτυο, έργο διανομής για την περιοχή Ασκληπιείου του Δήμου Ασκληπιείου και άλλων εγγύς περιοχών, μεταφοράς νερού στο Δήμο Ερμιονίδας, που όντως το χρειάζεται όπως το χρειάζονται και οι ελαιοπαραγωγοί όλης της περιοχής που εκπέμπουν SOS γιατί δεν θα έχουμε ελιές σε κάποια χρόνια, και το έργο του αρδευτικού δικτύου του Δήμου Ερμιονίδας κ.λπ..

Προσωπικά, κύριε Υπουργέ, έχω δύο ερωτήσεις που, όμως, είναι εύκολο να απαντηθούν. Πρώτον, η ΤΕΚΑΛ, η εταιρεία η οποία έχει κερδίσει το διαγωνισμό το 2019, η οποία έχει, όπως λέμε στην αγορά, «ποινικό μητρώο» οικονομικό. Δηλαδή, έχει θέματα με την εκτέλεση των έργων γιατί δεν τα ολοκληρώνει κ.λπ.. Είχε παρουσιάσει ένα κύκλο εργασιών το 2019-2020 ύψους 5 εκατομμυρίων ευρώ και είχε δάνεια 20 εκατομμύρια ευρώ. Είμαστε σίγουροι ότι θα φέρει εις πέρας το έργο; Γιατί υπάρχουν διαμαρτυρίες πως, όπου έχει κάνει έργα -που συνήθως κάνει λιμενικά έργα- δεν υπάρχει ορθή αποπεράτωση. Αρχικά θα πρέπει να διασφαλιστούμε γιατί, σίγουρα, είμαστε υπέρ του έργου εμείς και δεν πρόκειται να πάμε κόντρα σε ένα έργο το οποίο είναι υπέρ των Κοινοτήτων, ούτε να βάλουμε μικροπρεπείς συσχετισμούς στο ποιος πήρε το έργο σε αυτή την περίπτωση -και μάλιστα το πήρε μια εταιρεία που δεν είναι η ΤΕΡΝΑ. Εν πάση περιπτώσει. Εμείς, λοιπόν, θέλουμε να είμαστε σίγουροι ότι θα ολοκληρωθεί σωστά αυτό το έργο.

Η δεύτερη ερώτηση είναι γιατί στην Ελλάδα δεν παίρνουμε τα καλά παραδείγματα πετυχημένων περιστατικών και επιχειρημάτων του εξωτερικού για να λύσουμε προβλήματά μας; Και για να είμαι σαφής, η περίπτωση του Ισραήλ. Πως έλυσε το πρόβλημα του νερού το Ισραήλ; Ξέρετε ότι σήμερα το 85% των υδάτινων πόρων του Ισραήλ, είτε πόσιμων, είτε αρδευτικών, προέρχονται από την αφαλάτωση την οποία έχουν μετατρέψει σε επιστήμη;

Ξέρετε από το Πανεπιστήμιο Ben-Gurion έχει ειδική έδρα για εξειδίκευση στην αφαλάτωση του νερού με αποτέλεσμα να αποφοιτούν ειδικευμένοι στο αντικείμενο επιστήμονες; Το Ισραήλ έχει συμφωνία με την Ιορδανία για ανταλλαγή νερού και ενέργειας -τους δίνει νερό και παίρνει ενέργεια. Το Ισραήλ, δηλαδή, δίνει νερό στη γύρω περιοχή και θυμάμαι πως παλιά περνάγαμε με πλοία από το Σουέζ και βλέπαμε αριστερά έρημο και εύφορες πεδιάδες με πράσινο. Στο Ισραήλ, το οποίο παράγει το 88% του πόσιμου νερού του από 5 κύριες μονάδες αφαλάτωσης. Και ξέρετε πως; Κάνει προ-επεξεργασία και αντίστροφη ώσμωση και μεταγενέστερη επεξεργασία, κάτι που δεν γίνεται σε άλλες αφαλάτωσης. Γιατί και εγώ στα πλοία πόσιμο νερό έπινα από τη θάλασσα, αυτό κάναμε, το βράζαμε στο βραστήρα και το πίναμε όταν δεν ήμασταν κοντά σε λιμάνι για να πάρουμε νερό. Στην Ελλάδα, για ποιο λόγο δεν μπορούμε; Η επαναχρησιμοποίηση και των λυμάτων στο Ισραήλ, αγγίζει το 90% με το μεγάλο μέρος τους να κατευθύνεται στη γεωργία κάνοντας λιπάσματα κτλ.. Έχουν ειδικό τρόπο αφαλατωμένου νερού που τους κοστίζει πάρα πολύ λίγο, 65 σεντς τα 1.000 κυβικά μέτρα παραγωγής. Όσο για το παραπροϊόν της αφαλάτωσης, που είναι συμπυκνωμένο αλμυρό νερό, αναμειγνύεται με το νερό ψύξης από μονάδες παραγωγής ενέργειας και απορρίπτετε στη θάλασσα μέσω σωλήνων που διαχέουν το συμπυκνωμένο νερό, ώστε να μειώνεται η περιεκτικότητά του σε αλάτι.

Πρόκειται, λοιπόν, για ολόκληρη επιστήμη την οποία θα μπορούσαμε και εμείς να υιοθετήσουμε λύνοντας το πρόβλημά μας, παντού. Είναι πολύ απλό. Οι Ισραηλινοί το κάνουν και είναι πετυχημένο εδώ και χρόνια. Για ποιο λόγο εμείς δεν στρεφόμαστε σε τέτοιο τρόπο; Έχουμε κάποιες υποτυπώδεις μονάδες αφαλάτωσης οι οποίες δεν έχουν καμία σχέση με τον τρόπο που το παράγει. Θα έπρεπε λοιπόν να στέλνουμε επιστήμονες στο Πανεπιστήμιο του Ben-Gurion, που είναι οι κορυφαίοι στον κόσμο μαζί με το πανεπιστήμιο του Λος Άντζελες, να κάθονται 1-2 χρόνια και να παρακολουθούν και να επιστρέφουν ώστε να δημιουργήσουμε τη δική μας εξειδικευμένη ομάδα. Ενώ είμαστε ευλογημένοι που έχουμε θάλασσα, ψάχνουμε τρόπους να βγάλουμε νερό ή να κάνουμε αρδευτικά έργα, μόνο. Ευπρόσδεκτα είναι, αλλά έχουμε τη δυνατότητα αυτή. Είναι πάντα η απορία που είχα, επειδή έχω ζήσει πάνω από 20 χρόνια πίνοντας θαλασσινό αφαλατωμένο νερό από βαπορέτες. Οπότε δεν μπορώ να καταλάβω γιατί δεν μπορεί να το χρησιμοποιήσουμε στην παραγωγή μας επεξεργαζόμενο με ώσμωση, όπου διοχετεύονται και τα κατάλληλα άλατα τα οποία το κάνουν κατάλληλο για την παροχή ύδρευσης στους αγρούς. Αυτή είναι η μεγάλη απορία που έχω. Σίγουρα δεν είναι της στιγμής να μου τη λύσετε. Εγώ την καταθέτω εδώ, γιατί πιστεύω ότι είναι ένα θέμα που θα βοηθήσει την Ελλάδα πάρα πολύ, ειδικά αυτή την εποχή που έχουμε πρόβλημα με έλλειψη υδάτων. Ειδικά στα νησιά μας, τα οποία περιβάλλονται από νερό, μπορούμε να λύσουμε το πρόβλημα. μιας και τελείωσαν και οι γεωτρήσεις και οτιδήποτε άλλο θα μπορούσαν να κάνουν μένοντας πλέον χωρίς τη δυνατότητα να έχουν νερό.

Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Ευχαριστούμε, κ. Κόντη. Παρακαλώ, κ. Ανδριανέ, ζητήσατε τον λόγο.

**ΙΩΑΝΝΗΣ ΑΝΔΡΙΑΝΟΣ:** Μάλιστα κυρία Πρόεδρε. Αν μπορώ να έχω τον λόγο για 1 λεπτό για κάποιες διευκρινίσεις μόνο.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Παρακαλώ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ κυρία Πρόεδρε. Ακούστηκε από συναδέλφους της Αντιπολίτευσης -και οφείλω να παρέμβω και να δώσω μια απάντηση- το «γιατί τώρα». Γιατί σε λίγο, αν δεν γίνει και αυτό το έργο, δεν θα υπάρχει πρωτογενής παραγωγή στο κομμάτι της ανατολικής Αργολίδας, η οποία κινδυνεύει - αν δούνε και τις μελέτες - από ερημοποίηση. Γιατί προφανώς κάποιοι συνάδελφοι δεν έχουν έρθει να ακούσουν τους αγρότες της περιοχής. Την απάντηση την δίνουν οι αγρότες της περιοχής. Προχθές στην εκδήλωση του ελαιολάδου, οι ελαιοπαραγωγοί είπαν ότι χρειάζονται το νερό γιατί αυτή τη στιγμή δεν υπάρχει παραγωγή ελαιολάδου. Όπως ακούστηκε νωρίτερα και από τους συναδέλφους, οι ελιές έχουν γίνει σαν σταφίδες. Επίσης, προχθές στη γιορτή του ροδιού, όπου μίλησαν εκπρόσωποι των παραγωγών ροδιού, «χτύπησαν καμπανάκι» για τον κίνδυνο στο να μην υπάρξει πλέον μέλλον γι’ αυτό το ΠΟΠ προϊόν αν δεν πάει το νερό του Αναβάλου.

Συνεπώς, την απάντηση στο ερώτημα «γιατί τώρα» τη δίνουν οι αγρότες του Κρανιδίου, της Ερμιόνης της Θερμησίας, των Διδύμων του Ηλιοκάστρου και στο Λουκαίτι, όπως τη δίνουν του Άργους του Ναυπλίου και της Επιδαύρου. Και καλό είναι οι συνάδελφοι να πάνε εκεί και να αφουγκραστούν τις αγωνίες τους, γιατί αποτελεί «κραυγή αγωνίας» η άρδευση για τον πρωτογενή τομέα. Να ακούσουν λοιπόν αυτή την κραυγή αγωνίας και μετά πολύ ευχαρίστως να τοποθετηθούν.

Τέλος, κυρία Πρόεδρε, θα ήταν παράλειψή μου να μην ευχαριστήσω, εκτός από τον Υπουργό και τον Γενικό Διευθυντή του Υπουργείου, τον Γενικό Γραμματέα Ενωσιακών Πόρων και Υποδομών, κ. Δημήτρη Παπαγαννίδη και τους συνεργάτες του που κοπίασαν, δούλεψαν ακάματοι και η συμβολή τους στο έργο αυτό είναι σημαντική.

Ευχαριστώ πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Συνεχίζουμε τη διαδικασία με τον κ. Κυριαζίδη, από την Κοινοβουλευτική Ομάδα της Νέας Δημοκρατίας, που έχει ζητήσει τον λόγο για να τοποθετηθεί. Παρακαλώ κύριε συνάδελφε, έχετε τον λόγο

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ κυρία Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση έχει ένα βαθύ περιεχόμενο και δυστυχώς έχει παρελθόν, έχει παρόν και μέλλον. Το θέμα και το ζήτημα της λειψυδρίας θα το αντιμετωπίσουμε έντονα τα επόμενα χρόνια, όχι ότι τώρα δεν υπάρχει. Βεβαίως και είναι θετικό το γεγονός ότι σε ένα νομό της χώρας μας, πράγματι, γίνετε ένα θετικό βήμα που ενισχύει τον πρωτογενή τομέα. Βεβαίως, το Υπουργείο Υποδομών σε συνεργασία, θέλω να πιστεύω, με το Υπουργείο Αγροτικής Ανάπτυξης αλλά και το Υπουργείο Περιβάλλοντος έχουν την ευθύνη, προκειμένου να αντιμετωπίσουμε το πρόβλημα. Πρόβλημα που έχει κατεξοχήν να κάνει με τον πρωτογενή τομέα αλλά και τον δευτερογενή.

Προερχόμενος από ένα αγροτικό τόπο, τη Δράμα που το όνομά της προέρχεται από το «Ύδραμα» γιατί πηγάζει νερό από τα θεμέλια του τόπου, που πλέον δεν υπάρχει, αν έρθετε τώρα στη Δράμα, θα δείτε ότι έχουν στεγνώσει όλα τα ποτάμια και τα ποταμάκια, δεν έχει μείνει το παραμικρό και αυτό είναι αρνητικό. Θέλω να σημειώσω όμως και τη δική μας ευθύνη. Και ποια είναι αυτή; Ενώ υπάρχουν Προγράμματα που «τρέχουν» -και θα υπάρξουν και στη συνέχεια- δυστυχώς δεν τα εκμεταλλευτήκαμε και οφείλω να το πω. Όπως είπε και ο συνάδελφος, κ. Κόκκαλης, Δράση 4.3.1. Συνάδελφοι και συναδέλφισσες, λίγοι εκμεταλλευτήκαμε τα 124 εκατομμύρια ευρώ κατά νομό της παραπάνω Δράσης. Υπάρχει το Ταμειακό Πρόγραμμα 2021-2025, το ίδιο, δεν το εκμεταλλευτήκαμε. Υπάρχει το Πρόγραμμα «Ύδωρ 2» που καλύπτει 5ετία και παραπάνω, αναφορικά με τα έργα που έπρεπε και πρέπει να γίνουν. Έτσι, μεγάλα αρδευτικά έργα «Ύδωρ 2» έχουν ενταχθεί στο Ταμείο Ανάκαμψης και Ανθεκτικότητας, συνολικού Προϋπολογισμού 192 εκατομμυρίων ευρώ. Πρόκειται να υπάρξει νέο Πρόγραμμα, ύψους περίπου 300 εκατομμυρίων ευρώ, για το οποίο θα πρέπει να υπάρξουν οι ανάλογες μελέτες προκειμένου να τα απορροφήσουμε, και αυτό αφορά το Υπουργείο Αγροτικής Ανάπτυξης. Εάν δεν εκπονηθούν οι απαραίτητες μελέτες υπάρχει ο κίνδυνος να επιστρέψουν, ως γίνεται συνήθως στην Ευρωπαϊκή Ένωση διότι συνδυάζετε το σχέδιο Ενέργειας και Κλίματος με την Ευρωπαϊκή Πράσινη Συμφωνία.

Συνεπώς, θα πρέπει το Υπουργείο Υποδομών, σε συνεργασία με τα Υπουργεία Αγροτικής Ανάπτυξης και Περιβάλλοντος και Ενέργειας, να εντείνουν αυτή την προσπάθεια εκμετάλλευσης για να προχωρήσουμε στην επίλυση του προβλήματος. Ήδη, το λεκανοπέδιο Κάτω Νευροκοπίου, που λόγω του τεράστιου όγκου χιονιού θα έλεγε κανείς πως δεν έχει πρόβλημα, δυστυχώς, η φετινή λειψυδρία στο σημείο είχε ως αποτέλεσμα την μείωση κατά 20% της αγροτικής παραγωγής. Το ίδιο συμβαίνει και στην πεδιάδα της Δράμας. Οι γεωτρήσεις έχουν στερέψει, οι «αρμόδιοι», σε εισαγωγικά, ΤΟΕΒ που θα έπρεπε να κάνουν τις ανάλογες μελέτες, δεν έχουν προχωρήσει. Εκείνο που, ενδεχομένως, συνέβαινε παλαιότερα που προστρέχαμε σε κάθε Υπουργό να δώσει 50-100 χιλιάρικα κλπ. αυτά είναι μιας άλλης νοοτροπίας του παρελθόντος που πρέπει να την λησμονήσουμε. Εάν δεν υπάρχει Περιβαλλοντική Μελέτη, δεν υπάρχουν ανάλογες μελέτες δεν είναι δυνατόν να υπάρχει η εισροή προκειμένου να προχωρήσουμε σε αυτά τα έργα. Γι’ αυτό και το τονίζω προς τον Υπουργό Υποδομών.

Πληροφοριακά και μόνο να τονίσω πως η Δράμα διέρχεται Βόρεια από τον Νέστο. Η σύνδεση και η Συμφωνία με τη γειτονική Βουλγαρία, για την παροχή και την εκμετάλλευση, είναι μέχρι το 2031. Το ίδιο πρόβλημα είχαμε φέτος με τον ποταμό Άρδα στον Έβρο. Τελείωσε η Συμφωνία και φέτος αναγκαστήκαμε να συνθηκολογήσουμε με τη γείτονα χώρα, βεβαίως, καταβάλλοντας το αντιστάθμισμα. Άρα, χρειάζεται από όλους μας μία σοβαρότητα και μια υπευθυνότητα και όχι να ερχόμαστε απλά με έναν αντιπολιτευτικό λόγο, ενώ υπάρχει κάτι θετικό, βρίσκοντας εικονικές κατηγορίες για θέματα δευτερεύουσας σημασίας. Πρέπει να «αφήσουμε τα παρατράγουδα» και να δουλέψουμε για το κοινό καλό αφού όλοι έχουμε την ευθύνη, διότι όλοι κυβερνήσαμε.

Αυτό ήθελα από πλευράς μου να υπογραμμίσω, κ. Υπουργέ, και περιμένω για την ανταπόκρισή σας, διότι, πράγματι, είναι ένα τεράστιο ζήτημα που θα το βρίσκουμε μπροστά μας κάθε χρονιά, για να μην πω «κάθε μέρα».

Ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Σας ευχαριστούμε και εμείς, κ. συνάδελφε.

Έχει ζητήσει τον λόγο ο κ. Αναστάσιος Νικολαΐδης, από την Κοινοβουλευτική Ομάδα του ΠΑΣΟΚ-Κίνημα Αλλαγής και θα κλείσουμε τον κύκλο των ομιλητών με τον κ. Φάνη Παπά από την Κοινοβουλευτική Ομάδα της Νέας Δημοκρατίας.

Παρακαλώ, κ. Νικολαΐδη, έχετε τον λόγο.

**ΑΝΑΣΤΑΣΙΟΣ ΝΙΚΟΛΑΪΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, τα είπε όλα ο συνάδελφος από τη Δράμα, κ. Κυριαζίδης. Έτσι είναι τα πράγματα, ακριβώς. Ο κ. Ανδριανός απάντησε στο «γιατί τώρα», ότι «γιατί το θέλουν οι αγρότες». Ακριβώς, οι αγρότες το έχουν ανάγκη, είναι θέμα επιβίωσης. Όμως δε λέμε «γιατί το τώρα, επειδή το θέλουν οι αγρότες», αλλά γιατί όχι πριν από 5 χρόνια; Είστε Κυβέρνηση εδώ και 5 χρόνια. Την απάντηση σε αυτό, κ. Ανδριανέ, και νομίζω ότι δεν είναι αντιπαράθεση, σας την έδωσε ο κ. Κυριαζίδης. Στη Δράμα δεν έχουμε νερό. Τι γίνεται στη Δράμα; Η Ελλάδα είναι μία και αδιαίρετη και στον Ανάβαλο και στη Δράμα. Παντού, σε όλη την Ελλάδα και νομίζω πως συμφωνούμε σε αυτό.

**ΙΩΑΝΝΗΣ ΑΝΔΡΙΑΝΟΣ:** Βέβαια. Συμφωνώ κι εγώ ότι είναι οι ανάγκες της χώρας. Δεν έχουμε αντιπαράθεση. Εγώ, εκπροσωπώ το Νομό Αργολίδας αυτή τη στιγμή και γίνεται ένα πρόγραμμα και παλεύω να λύσω τα προβλήματα της Αργολίδας.

**ΑΝΑΣΤΑΣΙΟΣ ΝΙΚΟΛΑΪΔΗΣ:** Συμφωνώ.

**ΙΩΑΝΝΗΣ ΑΝΔΡΙΑΝΟΣ:** Για αυτό μας έχουμε ψηφίσει, εμένα οι Αργολιδείς.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Παρακαλώ πολύ, κ. Ανδριανέ, μην κάνετε διάλογο. Δε σας διέκοψε κανείς παρότι κάνατε δύο φορές τοποθέτηση. Παρακαλώ να αφήστε τον κ. Νικολαΐδη να τοποθετηθεί αδιάκοπα.

**ΑΝΑΣΤΑΣΙΟΣ ΝΙΚΟΛΑΪΔΗΣ:** Εγώ, κυρία Πρόεδρε, δεν κάνω διάλογο καιείπα, «δεν είναι αντιπαράθεση». Δεν είναι θέμα αντιπολίτευσης. Σας λέω, την αντιπολίτευση για το Νομό Δράμας σήμερα δεν την έκανα εγώ, ως Βουλευτής Αντιπολίτευσης, την έκανε ο κ. Κυριαζίδης και τον ευχαριστώ πάρα πολύ, γιατί στη Δράμα θεωρούμε ότι επειδή ο νομός έχει μείνει πάρα πολύ πίσω, θα πρέπει να είμαστε ενωμένοι για να μπορέσουμε να ενισχύσουμε αυτό τον παραμελημένο τόπο και θα καταλάβετε παρακάτω το γιατί, κ. Υπουργέ.

Όσον αφορά το θέμα της σημερινής συνεδρίασης με την ενημέρωση των μελών της Επιτροπής σχετικά με την υπογραφή της Σύμβασης για το έργο του Αναβάλου στην Ερμιονίδα του Νομού Αργολίδας αποτελεί μια καλή ευκαιρία να ανοίξουμε το βλέμμα μας στη μεγάλη εικόνα.

Πρώτα από όλα είναι κανόνας για την παρούσα Κυβέρνηση να προχωρά στην υλοποίηση έργων με μεγάλη καθυστέρηση, χωρίς στο ενδιάμεσο να δείξει ένα στοιχειώδες ενδιαφέρον για τα προβλήματα που υπάρχουν, παρόλο που γιγαντώνονται. Στην προκειμένη περίπτωση, η Ερμιονίδα απειλείται με ερημοποίηση. Αγρότες και κτηνοτρόφοι στερούνται ένα αναγκαίο αγαθό. Επίσης, υπάρχουν σοβαρά προβλήματα στη μεταποίηση και στον τουρισμό. Για όλα αυτά εδώ και χρόνια δεν έχει υπάρξει μέριμνα από πλευράς της Κυβέρνησης.

Ένα δεύτερο βασικό στοιχείο στον τομέα των μεγάλων έργων είναι οι τεράστιες καθυστερήσεις. Στο συγκεκριμένο έργο, του Αναβάλου, η μελέτη ξεκίνησε το 2011 και φτάσαμε το 2024 για να υπογραφεί η Σύμβαση. Μάλιστα, το συγκεκριμένο χρονικό διάστημα είναι κι από τα μικρά, όσον αφορά στην υλοποίηση ενός έργου. Για τα έργα αντιπλημμυρικής θωράκισης της Άρτας -με τα οποία ασχολήθηκα πρόσφατα για να κατατεθεί ερώτηση- εφόσον δεν υπάρξουν νέες καθυστερήσεις θα χρειαστούν 11 χρόνια, για να παραδοθεί μόνο η μελέτη.

Αντίστοιχα, κ. Υπουργέ στη Δράμα, από όπου προέρχομαι, οι πρώτες ενέργειες για τον οδικό άξονα Δράμα-Αμφίπολη ξεκίνησαν πριν από το 2010. Το Σεπτέμβριο του 2019 ο Πρωθυπουργός από τη Διεθνή Έκθεση Θεσσαλονίκης -δεν ξέρω αν ήσασταν κι εσείς εκεί- ανέφερε ότι «θα δημοπρατηθεί εντός 18 μηνών» και όμως έχουμε φτάσαμε στα τέλη του 2024.

**ΔΗΜΗΤΡΙΟΣ ΚΥΡΙΑΖΙΔΗΣ:** Από το 2000 ξεκίνησαν, κ. Νικολαΐδη.

**ΑΝΑΣΤΑΣΙΟΣ ΝΙΚΟΛΑΪΔΗΣ:** Ευχαριστώ πολύ για την ενημέρωση κύριε συνάδελφε.

Από το 2000, και ακόμα δεν υπάρχει ανάδοχος. Ενώ ο Πρωθυπουργός της Ελλάδος το 2019 δεσμεύτηκε εντός 18 μηνών, επαναλαμβάνω.

Το τρίτο βασικό στοιχείο αφορά στο σχεδιασμό και κατά πόσο αυτός είναι ολοκληρωμένος. Σε άρθρο του τον περασμένο Ιούλιο ο Υπουργός Κλιματικής Κρίσης και Πολιτικής Προστασίας, κ. Κικίλιας, αναφέρθηκε στην αξιοποίηση των πηγών του Αναβάλου για την τροφοδοσία της Αττικής. Σας μεταφέρω ένα χαρακτηριστικό απόσπασμα. «Σήμερα που οι λύσεις του Μόρνου και του Ευήνου μοιάζουν πια ανεπαρκείς σε μία Αττική με τεράστια πληθυσμιακή και οικιστική ανάπτυξη, χρειάζεται να δούμε προσεκτικά τις δυνατότητες που μας παρέχουν οι πηγές του Αναβάλου, η δυναμική των οποίων είναι πια κρίσιμη για το Λεκανοπέδιο και την Πελοπόννησο». **Υπάρχει τέτοιος σχεδιασμός κύριε Υπουργέ; Δεν οφείλουμε να το γνωρίζουμε; Λειτουργούν τα μέλη της Κυβέρνησης με τον ίδιο σχεδιασμό; Γενικότερα υπάρχει ένα ενιαίο σχέδιο για έργα άρδευσης και ύδρευσης;**

**Τέλος, θα ήθελα να αναφέρω και δυο λόγια γενικότερα για τα έργα άρδευσης. Η περίοδος που διανύουμε, είναι ιδιαίτερα άνυδρη και οι προβλέψεις είναι δυσοίωνες. Λαμβάνουμε υπόψη μας, τις κατευθύνσεις που ακολουθεί η Ευρωπαϊκή Ένωση και άλλες χώρες που βρίσκονται κοντά στα δικά μας δεδομένα; Ας μην ξεχνάμε ότι στη χώρα μας, πάνω από το 85 % της συνολικής ποσότητας υδάτων κατευθύνεται στη γεωργία. Εύλογα, προκύπτουν επιπλέον ερωτήματα, για τα οποία οι απαντήσεις δεν μας κάνουν καθόλου αισιόδοξους. Τα αρδευτικά έργα τέτοιας κλίμακας θα εξυπηρετούν τον σκοπό τους μακροπρόθεσμα; Είναι συμβατά με τις επιλογές που επιτάσσει η εποχή της πράσινης μετάβασης στην οποία έχουμε εισέλθει; Αυτό που διαπιστώνουμε από άλλες χώρες, είναι ότι υπάρχει «στροφή» σε νέες και καινοτόμες μεθόδους αντιμετώπισης του προβλήματος της λειψυδρίας, όπως είπε ο κύριος συνάδελφος. Με δεδομένο, τις συνεχόμενες μεταβαλλόμενες περιβαλλοντικά συνθήκες υπάρχει σχέδιο για τη διαχείριση των υδάτινων πόρων στην ύπαιθρο, με παράλληλη ενίσχυση της ανθεκτικότητας των αγροτικών συστημάτων; Έχουν αναπτυχθεί οι απαιτούμενες συνέργειες μεταξύ των εμπλεκόμενων φορέων σχεδιασμού διαχείρισης και εφαρμογής των πολιτικών για τα ύδατα; Με βάση τις αρνητικές προβλέψεις, απαιτείται εδώ και τώρα η εκπόνηση ενός νέου σχεδίου, με αλλαγές και στο αγροτικό μοντέλο. Να υιοθετηθούν πρακτικές που οδηγούν σε ένα μοντέλο διαχείρισης των υδάτων βιώσιμο, δίκαιο και ανθεκτικό, στα νέα κλιματικά δεδομένα. Ταυτόχρονα, θα πρέπει να εξασφαλιστεί η ορθή λειτουργία όλων των υποδομών, για να περιοριστούν οι υπάρχουσες απώλειες. Πρόκειται για απαραίτητες κινήσεις, για τις οποίες υπάρχει χαρακτηριστική καθυστέρηση.**

**Σας ευχαριστώ.**

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** **Ευχαριστούμε και ολοκληρώνουμε τον κατάλογο των ομιλητών δίνοντας τον λόγο στον κ. Παπά.**

**ΘΕΟΦΑΝΗΣ (ΦΑΝΗΣ) ΠΑΠΑΣ: Προσωπικά, κ. Υπουργέ, θα ήθελα κατ’ αρχήν με βάση την ενημέρωση που είχαμε να ευχαριστήσω, τόσο εσάς όσο και τον Γενικό Γραμματέα, για την επικοινωνία που είχα και το ότι καταφέρατε και δώσατε λύση σε ένα πρόβλημα που είχαμε όσον αφορά την κατασκευή του αρδευτικού δικτύου στη Νέα Μεσημβρία του Δήμου Χαλκηδόνας. Ένα δίκτυο, που είχε δημοπρατηθεί, λόγω Covid τότε, με εργολάβο που υπήρχαν προβλήματα και το Υπουργείο Υποδομών το έχει επαναδημοπρατήσει. Από ό,τι ενημερώθηκα εντός 35 ημερών θα έχουμε εικόνα και ως προς τον ανάδοχο. Είναι πολύ σημαντικό, γιατί μιλάμε για ένα έργο που αφορά μόλις 45.000 στρέμματα, για την περιοχή της Νέας Μεσημβρίας που είναι γνωστή για την καλλιέργεια αμπελιών και κυρίως, για τα κρασιά που παράγει.**

**Επίσης, θα ήθελα να επισημάνω ότι πλέον οι ανάγκες της εποχής είναι τέτοιες -και πραγματικά θα συμφωνήσω με τους συναδέλφους- που θα πρέπει να δημιουργηθεί μια τέτοια υποδομή, βοηθούμενες κυρίως οι αρμόδιες υπηρεσίες, έτσι ώστε να κάνουμε μελέτες** **για κάθε σταγόνα νερού που χάνεται. Αυτό, πραγματικά, θα δώσει πνοή γιατί αυτή τη στιγμή κινδυνεύουν οι καλλιέργειες από την ξηρασία που, όπως διαπιστώνεται και εσείς, κρατάει πολύ μεγάλη χρονική περίοδο. Δυστυχώς, κάθε χρόνο και χειρότερα, με αποτέλεσμα να υπάρχουν αντίστοιχα σημεία τα οποία, δυστυχώς, ενώ υπήρχαν πάντα οι προθέσεις σε επίπεδο Περιφέρειας, σε επίπεδο Δήμων, αλλά δυστυχώς, ήταν μόνο στη διαδικασία των προθέσεων. Εκεί που υπάρχει μεγάλη αδυναμία, είναι στο να μπορούν να γίνουν ώριμες μελέτες, έτσι ώστε αυτές οι μελέτες να μπορέσουν να διεκδικήσουν και να δημοπρατήσουν και δεν είναι απαραίτητα αναφορά πάντα για ένα μεγάλο έργο και ένα μικρό φράγμα που ξέρετε, μπορεί να κάνει θαύματα σε μία περιοχή.**

**Σας ευχαριστώ.**

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** **Και εμείς σας ευχαριστούμε κύριε συνάδελφε.**

**Τη σημερινή συνεδρίαση θα κλείσει ο Υπουργός Υποδομών και Μεταφορών, κ. Χρήστος Σταϊκούρας.**

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ, κυρία Πρόεδρε.Θα δομήσω πολύ συνοπτικά κάποιες σκέψεις επάνω σε δυο ενότητες , επί του έργου και επί των έργων. Επί του έργου που συζητάμε σήμερα και επί γενικότερων προβληματισμών που εύλογα άκουσα από όλες τις πτέρυγες.

Πρώτα από όλα και εγώ θέλω να ευχαριστήσω τις υπηρεσίες του Υπουργείου Υποδομών και Μεταφορών γιατί έχουν αναλάβει τους τελευταίους περίπου 15 μήνες πρόσθετα έργα του πρωτογενούς τομέα εκ των οποίων τα περισσότερα έχουν αρκετά προβλήματα, τα οποία τα κουβαλάνε τα έργα τις τελευταίες δεκαετίες, όχι χρόνια και δεκαετίες και να σας πω ότι αρκετά από αυτά τα έργα δεν έχουν καν συνδέσεις με δίκτυα. Έργα που έχουμε ξεκινήσει, ως χώρα, τα τελευταία 20 με 30 χρόνια. Και θέλω να υπενθυμίσω, ο Εισηγητής της Κυβερνητικής Πλειοψηφίας το ανέδειξε, ότι οι υπηρεσίες και ο Γενικός Διευθυντής, κ. Κοτσώνης προσωπικά, κατέβηκε στο πεδίο για να αξιολογήσει τη σημασία υλοποίησης αυτού του έργου. Γιατί επαναλαμβάνω ότι είναι ένα έργο το οποίο ήλθε στο Υπουργείο Υποδομών και Μεταφορών το καλοκαίρι του 2023.

Η δεύτερη παρατήρηση που έχω να κάνω είναι ότι χρειάζεται στην Πολιτεία να έχουμε συνέχεια και συνέπεια διότι αυτά τα έργα μπορεί να τα οραματίζεται κάποιος, μπορεί να τα δρομολογεί κάποιος άλλος και μπορεί να τα υλοποιεί κάποιος τρίτος. Άρα, χρειάζεται ως Πολιτεία συνολικά να έχουμε τη συνέχεια και τη συνέπεια που συνήθως αυτή τη διασφαλίζει η δημόσια διοίκηση.

Το τρίτο στοιχείο έχει να κάνει με τις εκπτώσεις. Ήταν 15%, 8%, 3% και 2%, ήταν 4 παραδεκτές προσφορές, 15%, 8%, 3% και 2%. Ως προς την επάρκεια της εταιρείας, προφανώς η κάθε εταιρεία αξιολογείται στο πεδίο αλλά πρόσφατα είχαμε λιμενικά έργα τα οποία υλοποίησε η ΤΕΚΑΛ. Ως παράδειγμα, που τυχαίνει να είναι στη γεωγραφική περιοχή στην οποία πολιτεύομαι, είναι το λιμάνι του Αγίου Κωνσταντίνου και άλλα στη Βόρειο Ελλάδα, τα οποία ξέρω ότι υλοποιεί. Δεν υπήρξε ένας διαγωνισμός, έγιναν διακριτοί διαγωνισμοί. Όλα αυτά τα έργα στα οποία αναφερόμαστε έχουν αναδόχους διαφορετικές εταιρείες. Οπότε με αφορμή έναν προβληματισμό που άκουσα, θέλω να σας ενημερώσω ότι αυτή τη στιγμή στην περιοχή και για τις πηγές Αναβάλου είναι σε εξέλιξη 2 εργολαβίες, διαφορετικές από αυτή που συζητάμε, ύψους 50 εκατομμυρίων ευρώ. Υπογράφεται νέα Σύμβαση την Πέμπτη συν 53 εκατομμύρια ευρώ, δημοπρατείται, εκτιμούμε εντός του 2024, άλλη μία ύψους 12 εκατομμυρίων ευρώ που είναι βελτιώσεις έργων μεταφοράς και διανομής νερού άρδευσης και δίκτυα Αναβάλου σε Κουτσοπόδι, Μυκήνες, Μοναστηράκι, Φίχτια Νομού Αργολίδας και ολοκληρώνεται η μελέτη δικτύων για έργο 40 εκατομμυρίων ευρώ στην Ερμιονίδα. Αυτές είναι οι 4 ενότητες που αθροίζουν στα 155 εκατομμύρια ευρώ και έχουν χρηματοδότηση από το ΠΑΑ 75% και από εθνικούς πόρους 255. Άρα, να σας ενημερώσω και για το σπάσιμο των 155 εκατομμυρίων ευρώ που δείχνει ότι υπάρχει μια ολιστική προσέγγιση επί του συγκεκριμένου στοιχείου.

Στα ευρύτερα ζητήματα που ετέθησαν, πράγματι υπάρχει αναγκαιότητα να δώσουμε ιδιαίτερη σημασία και έμφαση σε ζητήματα ύδρευσης, άρδευσης, σε αντιπλημμυρικά έργα, σε φράγματα και αυτό το πράττουμε με όσο μπορούμε με μεγαλύτερη μεθοδικότητα στο πλαίσιο πάντα των διαθέσιμων πόρων. Επειδή ακούστηκε στον δημόσιο διάλογο πριν από λίγο, «μα έχετε σχεδιασμό;». Νομίζω ότι η Θεσσαλία είναι ένα καλό παράδειγμα. Απαιτείται πλέον να έχουμε έναν φορέα διαχείρισης υδάτων, ο οποίος θα έχει μια ολιστική προσέγγιση των παρεμβάσεων που απαιτούνται να γίνουν σε κάθε γεωγραφική περιοχή της χώρας. Άρα, θεωρώ ότι αυτό είναι ένα καλό μοντέλο το οποίο θα πρέπει να το επεκτείνουμε σε όλη την Ελλάδα θα δούμε πώς θα υλοποιηθεί στην περιοχή της Θεσσαλίας. Με αυτό τον τρόπο θα έχουμε μια καλή εικόνα όλοι μας, όλων των έργων που απαιτούνται στις διαφορετικές πτυχές τις οποίες αναδείξατε πριν από λίγο.

Η δεύτερη παρατήρηση έχει να κάνει με το «γιατί στον Ανάβαλο» και «δεν υπάρχουν αλλού στην Ελλάδα;». Θέλω να σας πω ότι πολύ πρόσφατα για όλες αυτές τις ενότητες δρομολογήσαμε και υπογράψαμε συμβάσεις 320 εκατομμυρίων ευρώ. Ενδεικτικά μέσα στο καλοκαίρι υπογράψαμε Σύμβαση για έργα ύδρευσης στις περιφερειακές ενότητες Πρέβεζας, Άρτας, Αιτωλοακαρνανίας, Λευκάδας. Υπογράψαμε Σύμβαση για το φράγμα στην περιοχή του Τσικνιά στη Λέσβο. Υπογράψαμε εγγειοβελτιωτικά έργα στις παραλίμνιες περιοχές Αμβρακίας, Αμφιλοχίας και Βάλτου στην Αιτωλοακαρνανία. Έχουμε με ΣΔΙΤ -άρα σας μιλάω για διαφορετικές γεωγραφικές περιοχές- το φράγμα του Ενιπέα. Έχουμε τον Ταυρωνίτη στα Χανιά, που έχουμε να υπογράψουμε το επόμενο χρονικό διάστημα. Έχουμε το φράγμα του Αλμωπαίου για άρδευση την Πέλλα. Έχουμε φράγματα στον Μπραμιανό και το Πλατύ της Κρήτης. Για να έχετε μια εικόνα, αυτή τη στιγμή στο Υπουργείο εκτελούνται 170 έργα φραγμάτων, με στόχο την ασφάλεια της υδάτινης διαχείρισης, την αγροτική παραγωγή, την ύδρευση, την παραγωγή ενέργειας και την προστασία από πλημμύρες. Υπάρχει Διοικητική Αρχή Φραγμάτων, υπάρχει κανονισμός ασφάλειας φραγμάτων και έχουμε 18 φράγματα υπό κατασκευή- 329 εκατομμύρια ευρώ- και 14 υπό δημοπράτηση- άλλα 626 εκατομμύρια ευρώ. Και επειδή θέλω να έχετε και μια εικόνα αυτών των περιοχών, έχουμε στην Εύβοια, έχουμε στο Ηράκλειο, έχουμε υπό κατασκευή στην Καβάλα, έχουμε στην Κάρπαθο, έχουμε στην Καστοριά, έχουμε στην Κόρινθο, έχουμε στις Κυκλάδες, έχουμε στη Λακωνία, έχουμε στη Λάρισα, έχουμε στην Πέλλα, έχουμε στη Ροδόπη, έχουμε στα Τρίκαλα, έχουμε στη Φωκίδα, έχουμε στη Φθιώτιδα- που εκκρεμεί από το 2004 η υλοποίησή του- έχουμε στη Χαλκιδική, έχουμε στη Χίο.

Αρά, προσπαθούμε να έχουμε μια ολιστική προσέγγιση, ανάλογα με τις ανάγκες, όπως αυτές ξεδιπλώνονται το προηγούμενο χρονικό διάστημα, άρα θα είμαστε εδώ και θα ήθελα κάποια στιγμή, αν θέλετε και εσείς, στο πλαίσιο αυτής της Επιτροπής, να κάνουμε μια συζήτηση συνολικά για τα έργα, πάνω σε αυτή την ενότητα -όχι τα οδικά έργα, ούτε τα σιδηροδρομικά, τα συζητάμε αυτά και τα έχουμε συζητήσει και θα τα συζητήσουμε- αλλά να δούμε λίγο και τα έργα τα οποία εκτελούνται ή και δρομολογούνται το επόμενο χρονικό διάστημα, πάνω στην περιοχή της άρδευσης και της ύδρευσης, γενικώς της κάλυψης των αναγκών, όπως πολύ εύστοχα αναδείξατε.

**ΔΗΜΗΤΡΙΟΣ ΚΥΡΙΑΖΙΔΗΣ:** Επιτρέψτε μου, κ. Υπουργέ, να τονίσω πως είναι καλό να παραβρίσκεται και ο Υπουργός Αγροτικής Ανάπτυξης.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ναι, πολύ ευχαρίστως για αυτή τη συζήτηση θα ήθελα η Επιτροπή, όποτε θέλει, να κανονίσουμε μια σχετική συζήτηση παρουσία κι άλλων συναδέλφων, αν και όπου απαιτείται.

Προφανώς η χρηματοδότηση αρκετών έργων, άσχετα από την υλοποίησή τους από το Υπουργείο Υποδομών και Μεταφορών, έρχεται από το Υπουργείο Αγροτικής Ανάπτυξης, ακόμα και για τα έργα που μιλάμε τώρα, σας το είπα μόνος μου, ότι η χρηματοδότηση έρχεται και από εκείνο το Υπουργείο- ουσιωδώς από εκείνο το Υπουργείο- άρα θα ήταν μια ευκαιρία να συζητήσουμε και να είμαι πολύ πιο αναλυτικός στα έργα, ανά γεωγραφική περιοχή της Ελλάδος.

Πρόσφατα όμως είναι δημόσια διαθέσιμα, όπου πηγαίνουμε στην Ελλάδα -και είναι αναρτημένα στην ιστοσελίδα του Υπουργείου Υποδομών και Μεταφορών και μπορείτε να έχετε μια εικόνα αυτών των έργων που εκτελούνται. Πρόσφατα πήγα στην Κρήτη, έκανα μια παρουσίαση και εκεί θα δείτε εκτός από τα οδικά έργα, τον ΒΟΑΚ, το αεροδρόμιο και μάλιστα κάλεσα και όλους τους συναδέλφους από όλα τα Κόμματα, να έχετε και μια εικόνα των έργων που γίνονται και των παρεμβάσεων στον πρωτογενή τομέα. Το αντίστοιχο πράξαμε σχετικά πρόσφατα στον Έβρο, το αντίστοιχο κάναμε στη Θεσσαλονίκη, θα ακολουθήσει πιθανόν την άλλη εβδομάδα μια άλλη γεωγραφική περιοχή της Ελλάδας, άρα έχετε τη δυνατότητα και μέσα από αυτές τις δημόσια προσβάσιμες παρουσιάσεις, να έχετε μια εικόνα των έργων και των χρονοδιαγραμμάτων.

Είναι πάντως έργα που δεν είναι εύκολα. Είναι έργα που απαιτούν πολλές φορές και πρόσθετη χρηματοδότηση -το είπατε, μέσα στην πορεία των ετών, χρειάστηκε να αυξηθεί η χρηματοδότηση- αλλά είναι έργα τα οποία με μεθοδικότητα, προσπαθούμε να εκτελέσουμε κατά τον καλύτερο εφικτό τρόπο.

Σας ευχαριστώ πάρα πολύ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Και εμείς σας ευχαριστούμε, κύριε Υπουργέ.

Στο σημείο αυτό ολοκληρώθηκε η συζήτηση.

Κυρίες και κύριοι συνάδελφοι, ευχαριστώ πολύ.

Λύεται η συνεδρίαση.

.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γιώργος Ιωάννης, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Νικητιάδης Γεώργιος, Νικολαΐδης Αναστάσιος, Πάνας Απόστολος, Παρασύρης Φραγκίσκος (Φρέντυ), Πουλάς Ανδρέας, Καραθανασόπουλος Νικόλαος, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Αθανασίου Μαρία, Χήτας Κωνσταντίνος, Πέρκα Θεοπίστη (Πέτη), Τσακαλώτος Ευκλείδης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης, Παπαϊωάννου Αρετή και Χουρδάκης Μιχαήλ.

Τέλος και περί ώρα 14.35΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΗΣ ΕΠΙΤΡΟΠΗΣ**

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**